text:
Ekyamateeka Deuteronomy
Chapter 32
1 Wulira, ggwe eggulu, nange naayogera; N’ensi ewulire ebigambo by’akamwa kange:
2 Okuyigiriza kwage kunaatonnya ng'enkuba, Okwogera kwange kunaagwa ng'omusulo; Ng'obukubakuba ku ssubi eggonvu, Era ng'oluwandaggirize ku muddo:
3 Kubanga naatendera erinnya lya Mukama: Muwe obukulu, Katonda waffe.
4 Lwazi, omulimu gwe gwatuukirira; Kubanga amakubo ge gonna musango: Katonda ow'obwesigwa atalina bubi, Wa mazima oyo era wa nsonga.
5 Baakolanga ebitali bya butuukirivu eri ye, si baana be, lye bbala lyabwe: Gye mirembe emikakanyavu egyakyama.
6 Bwe musasula Mukama bwe mutyo, Mmwe abantu abasirusiru abatalina magezi? Si ye kitaawo eyakugula? Ye yakukola, ye yakunyweza ye.
7 Jjukira ennaku ez’edda, Lowooza emyaka gy'emirembe emingi: Buuza kitaawo, anaakulaga; Abakadde bo, banaakubuulira.
8 Ali waggulu ennyo bwe yawa amawanga obusika bwabwe, Bwe yayawula abaana b'abantu: Yassaawo ensalo z'amawanga Ng'omuwendo bwe gwali ogw'abaana ba Isiraeri.
9 Kubanga omugabo gwa Mukama be bantu be; Yakobo: gwe muteeko gw'obusika bwe.
10 Yamusanga mu nsi ey'eddungu, Era mu kigumbo ekyereere ensolo we zikaabira; Yamwetooloolanga, Yamujjanjabanga. Yamukuumanga ng'emmunye y'eriiso lye:
11 Ng'empungu esaasaanya ekisu kyayo, Epaapaalira ku bwana bwayo, Yayanjuluza ebiwaawaatiro bye, n'abatwala, N'abasitulira ku byoya bye,
12 Mukama yekka Ye Yamukulembera, So tewabanga katonda, mulala wamu naye.
13 Yamulinnyisa ku bifo ebigulumivu eby'ensi, N'alya eky’engera eky’ennimiro; N'amunuunyanga omubisi gw'enjuki okuva mu lwazi, N'amafuta okuva mu lwazi olw'embaalebaale;
14 Omuzigo gw'ente n'amata g'endiga, N'amasavu g'abaana b'endiga, N'endiga ennume ez'engeri ey'e Basani, n'embuzi emmandwa; N'eŋŋaano eya ssava ng'amasavu g'ensigo; N'onywanga omwenge oguva mu musaayi gw'omuzabbibu.
15 Naye Yesuluuni n'asavuwala, n'asamba: Wasavuwala, wanenewala, wafuuka munyirivu: N'alyoka aleka Katonda eyamukola, N'anyooma Olwazi olw'obulokozi bwe.
16 Baamukwasanga obuggya ne bakatonda abalala, Baamusunguwazanga n'eby'emizizo.
17 Baawanga ssaddaaka balubaale abatali Katonda, Bakatonda be bataamanyanga, Bakatonda abaggya abaakajja bayimuke, Bajjajja bammwe be bataatyanga.
18 Lwazi eyakuzaala tomujjukira, Era weerabidde Katonda eyakuzaala.
19 Mukama n'akiraba n'abatamwa Olw'okusunguwaza kwa batabani be ne bawala be.
20 N'ayogera nti Naabakisa amaaso gange, Ndiraba enkomerero yaabwe bw'eriba: Kubanga gye mirembe egy'ekyejo ekingi, Abaana omutali kukkiriza.
21 Bankwasanga obuggya n'ekyo ekitali Katonda; Bansunguwazanga n'ebigambo byabwe ebitaliimu: Nange ndibakwasa obuggya eri abo abatali ggwanga; Ndibasunguwaza n'eggwanga essirusiru.
22 Kubanga omuliro gukoledde mu busungu bwange; Era gwase okutuuka mu magombe aga wansi ennyo, Era gwokya ensi n'ekyengera kyayo, Era gukoleeza ensozi we zisibuka.
23 Ndibatuumako obubi; Ndimalira obusaale bwange ku bo:
24 Balikoozimba n'enjala, n'okwokya okungi kulibamalawo, N'okuzikirira okukambwe; N'amannyo g'ensolo ndibasindikira, N'obusagwa bw'ebyewalula eby'omu nfuufu.
25 Ebweru ekitala kinaabafuulanga bamulekwa, Ne mu bisenge entiisa; Kinaazikirizanga omulenzi era n'omuwala, Ayonka era n'omusajja ameze envi.
26 Nayogera nti Nandibasaasaanyizza wala, Nandimazeeyo okujjukirwa kwabwe mu bantu:
27 Singa saatya kusunguwaza kwa mulabe, Abaabakyawa baleme okwerimba, Baleme okwogera nti Omukono gwaffe gugulumizibwa, Era Mukama si y'akoze bino byonna:
28 Kubanga lye ggwanga eritamanyi kuteesa bigambo, So temuli kutegeera mu bo.
29 Singa ba magezi ne bategeera Ne balowooza enkomerero yaabwe ey'oluvannyuma!
30 Omu yandigobye atya olukumi; N'ababiri bandiddusizza batya akakumi, Lwazi waabwe singa teyabatunda, Era Mukama singa teyabagabula?
31 Kubanga olwazi lwabwe teruliŋŋanga olwazi lwaffe, Newakubadde abalabe baffe bennyini nga be basala omusango.
32 Kubanga omuzabbibu gwabwe gwava ku muzabbibu ogw'e Sodoma, Ne mu nnimiro ez'e Ggomola: Ezabbibu zaabwe zabbibu za mususa, Ebirimba byazo bikaawa:
33 Omwenge gwabwe busagwa bwa misota, Era busagwa bukambwe bwa mbalasaasa.
34 Kino tekyaterekwa gye ndi, Nga kiteekeddwako akabonero mu bugagga bwange?
35 Okuwalana kwange, n'okusasula, Obudde bwe bulituuka ekigere kyabwe ne kiseerera: Kubanga olunaku lwabwe olw'okulaba ennaku luli kumpi: N'ebigenda okubajjira biryanguwa:
36 Kubanga Mukama alisalira abantu be omusango; Era alyejjusa olw'abaddu be; Bw'aliraba ng'obuyinza bwabwe buweddewo, So tewali asigaddewo, oba musibe oba atali musibe.
37 Era ayogera nti Bakatonda baabwe bali ludda wa, Olwazi lwe beesiganga;
38 Abaalyanga amasavu ag'essaddaaka zaabwe, Abaanywanga omwenge ogw'ekyo kye baawangayo ekyokunywa. Bagolokoke bababeere, Babe ekigo kyammwe,
39 Mulabe kaakano nga nze, nze wuuyo, So tewali katonda wamu nange: Nze nzita; era nze mpa obulamu; Nfumise, era mponya: So tewali ayinza okulokola okuggya mu mukono gwange:
40 Kubanga ngolola omukono gwange eri eggulu, Ne njogera nti Nga bwe ndi omulamu emirembe gyonna,
41 Bwe ndiwagala ekitala kyange ekimasamasa, Omukono gwange ne gukwata ku musango; Ndiwalana eggwanga ku balabe bange, Ndisasula abo abankyawa.
42 Obusaale bwange ndibutamiiza omusaayi, N'ekitala kyange kirirya ennyama; N'omusaayi gw'abo abattibwa n'abawambe, Okuva ku mutwe gw'abo abakulembera abalabe,
43 Musanyuke, mmwe amawanga, wamu n’abantu be. Kubanga aliwalana eggwanga ly'omusaayi gw'abaddu be, Era alisasula abalabe be okubonerezebwa; Era alitangirira elisi ye, abantu be.
44 Musa n'ajja n'ayogerera ebigambo byonna eby'oluyimba luno mu matu g'abantu, ye ne Koseya omwana wa Nuni:
45 Musa n'amalira ddala okwogera ebigambo ebyo byonna eri Isiraeri yenna:
46 n'abagamba nti Muteeke omutima gwammwe ku bigambo byonna bye mbategeeza leero; bye muliragira abaana bammwe, okukwata ebigambo byonna eby'amateeka ago okubikolanga.
47 Kubanga si kigambo ekitaliimu gye muli kubanga bwe bulamu bwammwe, era olw'ekigambo ekyo kyemunaavanga muwangaala ennaku zammwe ku nsi gye musomokera Yoludaani okugirya.
48 Mukama n'agamba Musa ku lunaku olwo nti
49 Linnya ku lusozi luno Abalimu, ku lusozi Nebo, oluli mu nsi ya Mowaabu, olwolekera Yeriko; olengere ensi ya Kanani gye mpa abaana ba Isiraeri okuba obutaka:
50 ofiire ku lusozi lw'olinnyako, okuŋŋaanyizibwe eri abantu bo; nga Alooni muganda wo bwe yafiira ku lusozi Koola, n'akuŋŋaanyizibwa eri abantu be:
51 kubanga mwansobyako wakati mu baana ba Isiraeri ku mazzi ag'e Meriba mu Kadesi, mu ddungu Zini; kubanga temwantukuza wakati mu baana ba Isiraeri.
52 Kubanga olirengera ensi mu maaso go; naye toligendayo mu nsi gye mpa abaana ba Isiraeri.


c: text/html

text:
Essuula 6
1 Ab'oluganda, omuntu bw'alabibwanga ng'ayonoonye; mmwe ab'omwoyo mumulongoosenga ali bw'atyo mu mwoyo gw'obuwombeefu; nga weekuuma wekka naawe olemenga okukemebwa.
2 Mubeeraganenga emigugu mwekka na mwekka, mutuukirizenga bwe mutyo etteeka lya Kristo.
3 Kubanga omuntu bwe yeerowoozanga okuba ekintu, nga si kintu, nga yeerimbalimba.
4 Naye buli muntu akemenga omulimu gwe ku bubwe; alyoke abeere n'okwenyumiriza ku bubwe yekka so si ku bwa mulala.
5 Kubanga buli muntu alyetikka omutwalo gwe ye.
6 Naye ayigirizibwanga ekigambo assenga ekimu n'oyo ayigiriza mu birungi byonna.
7 Temulimbibwanga; Katonda tasekererwa: kubanga omuntu kyonna ky'asiga era ky'alikungula.
8 Kubanga asigira omubiri gwe ye, alikungula mu mubiri okuvunda; naye asigira Omwoyo, alikungula mu Mwoyo obulamu obutaggwaawo.
9 Tuleme okuddiriranga mu kukola obulungi: kubanga ebiro bwe birituuka, tulikungula; nga tetuzirise.
10 Kale, bwe tunaalabanga ebbanga, tubakolenga obulungi bonna, naye okusinga abo abali mu nnyumba ey'okukkiriza.
11 Mulabe bwe mbawandiikidde mu nnukuta ennene n'omukono gwange nze.
12 Bonna abaagala okwewoomereza mu mubiri be babawaliriza okukomolebwanga; kyokka balemenga okuyigganyizibwa olw'omusalaba gwa Kristo.
13 Kubanga era n'abo bennyini abakomolebwa amateeka tebagakwata; naye baagala mmwe okukomolebwanga, balyoke beenyumiririzenga ku mubiri gwammwe.
14 Naye nze ssaagala kwenyumirizanga, wabula ku musalaba gwa Mukama waffe Yesu Kristo; olw'ogwo ensi ekomereddwa gye ndi, nange eri ensi.
15 Kubanga okukomolebwa si kintu, newakubadde obutakomolebwa, wabula ekitonde ekiggya.
16 N'abo bonna abanaatambuliranga mu tteeka eryo, emirembe gibenga ku bo, n'okusaasirwa, ne ku Isiraeri wa Katonda.
17 Okutanula kaakano, omuntu yenna aleme okunteganyanga: kubanga ntwala enkovu za Yesu zisaliddwa ku mubiri gwange.
18 Ekisa kya Mukama waffe Yesu Kristo kibeerenga wamu n'omwoyo gwammwe, ab'oluganda. Amiina.

robotstxt: allowed

filter: keep


text:
Zekkaliya Zechariah
Chapter 5
1 Era nate ne nnyimusa amaaso gange ne ntunuulira; era, laba, omuzingo gw'ekitabo ogubuuka.
2 N'aŋŋamba nti Olabye ki ggwe? Ne nziramu nti Ndabye omuzingo gw'ekitabo ogubuuka; obuwanvu bwagwo emikono abiri n'obugazi bwagwo emikono kkumi.
3 N'aŋŋamba nti Ekyo kye kikolimo ekifuluma okubunya ensi yonna: kubanga ng'ekyo bwe kiri, buli abba aligobwamu ku luuyi lwayo olumu; era ng'ekyo bwe kiri, buli alayira aligobwamu ku luuyi lwayo olulala.
4 Ndikifulumya, bw'ayogera Mukama w'eggye; era kiriyingira mu nnyumba y'omubbi ne mu nnyumba y'oyo alayira erinnya lyange obulimba; era kirisula mu nnyumba ye wakati, era kirigizikiriza n'emiti gyayo n'amayinja gaayo.
5 Malayika eyali ayogera nange n'ajja n'aŋŋamba nti Kale yimusa amaaso go, olabe kino ekifuluma bwe kiri.
6 Ne njogera nti Ekyo kiki? N'ayogera nti Ekyo ye efa efuluma. Era n'ayogera nti Amaaso gaabwe bwe gali bwe gatyo ku nsi yonna;
7 (era, laba, ettalanta ey'essasi yasitulibwa;) n'oyo ye mukazi ng'atuula munda wa efa.
8 N'ayogera nti Ono bwe Bubi; n'amusuula wansi munda mu efa: n'ateeka omusinga gw'essasi ku kamwa kaayo.
9 Awo ne nnyimusa amaaso gange ne ntunula; era, laba, abakazi ababiri ne bafuluma, empewo nga ziri mu biwaawaatiro byabwe; era baalina ebiwaawaatiro ng'ebiwaawaatiro ebya kasida; ne basitula efa mu bbanga ly'ensi n'eggulu.
10 Ne ŋŋamba malayika eyali ayogera nange nti Abo efa bagitwala wa?
11 N'aŋŋamba nti Okumuzimbira ennyumba mu nsi ya Sinaali; nayo bw'eriggwa, aliteekebwa eyo mu kifo kye ye.


text:
Okulya Ensi - Claiming the Land
- Olubereberye -Genesis 13:17 Golokoka, otambule obune ensi obuwanvu bwayo n'obugazi bwayo; kubanga ndigiwa ggwe.
- Leviticus 25:23 So ensi tetundibwanga okugiviiramu ddala ennaku zonna; kubanga ensi yange: kubanga muli bagenyi era abayise gye ndi.
- Ekyamateeka - Deuteronomy 11:24 Buli kifo ekinaalinnyibwangamu ekigere kyammwe kinaabanga kyammwe: okuva ku ddungu ne Lebanooni, okuva ku mugga; omugga Fulaati, okutuuka ku.nnyanja ey'omu mabega we wanaabanga ensalo yammwe.
- 2 Samuel 22:20 Era n'anfulumya n'andeeta mu kifo ekigazi: Yamponya kubanga yansanyukira.
- Zabbuli - Psalms 2:8 Onsabe nze, nange ndikuwa amawanga okubeera obusika bwo, N'ensonda ez'ensi okubeera amatwale go.
- Zabbuli - Psalms 107:6, 7 Ne balyoka bakaabira Mukama mu nnaku zaabwe, N'abawonya mu kweraliikira kwabwe. Era n'abaluŋŋamiza mu kkubo eggolokofu, Batuuke mu kibuga eky'okutuulamu.
- Isaaya - Isaiah 30:21 n'amatu go ganaawuliranga ekigambo ekikuvaako ennyuma nga kyogera nti Lino lye kkubo, mulitambuliremu; bwe munaakyamiranga ku mukono ogwa ddyo, era bwe munaakyamiranga ku gwa kkono.
- Matayo - Matthew 7 :7 Musabe muliweebwa; munoonye, muliraba; mweyanjule, muliggulirwawo;
- Abaebbulaniya - Hebrews 11:8 Olw'okukkiriza Ibulayimu, bwe yayitibwa, n'awulira n'okugenda n'agenda mu kifo kye yali agenda okuweebwa okuba obusika; a'avaayo nga tamanyi gy'agenda.
- Olubereberye -Genesis 28:15 Era, laba, nze ndi wamu naawe, era naakukuumanga gy'onoogendanga yonna, era ndikukomyawo mu nsi eno; kubanga sirikuleka okutuusa lwe ndimala okukola bye nkugambyeko.
- Okuva - Exodus 23:20 Laba, ntuma malayika mu maaso go, akukuume mu kkubo, akuleete mu kifo kye nnateekateeka.
- Okuva - Exodus 32:34 Ne kaakano genda, otwale abantu mu kifo kye nnakugambako: laba, malayika wange anaakukulemberanga: era naye ku lunaku luli lwe ndiwalana, ndibawalanako ekibi kyabwe.
- Okuva - Exodus 33:14 N'ayogera nti Amaaso gange galigenda naawe, nange ndikuwa okuwummula.
- Ekyamateeka - Deuteronomy 28:6 Onoobanga n'omukisa bw'onooyingiranga, era onoobanga n'omukisa bw'onoofulumanga:
- Zabbuli - Psalms 105:13-15 Ne batambulatambula mu mawanga agatali gamu, Nga bava mu bwakabaka ne baggukira mu bantu abalala. Teyaganya muntu kuboonoona; Weewaawo, yanenya bakabaka ku lwabwe; Ng'ayogera nti Temukwatanga ku abo be nnafukako amafuta, So temukolanga bubi bannabbi bange.
- Zabbuli - Psalms 107:28-30 Ne balyoka bakaabira Mukama mu nnaku zaabwe, N'abaggya mu kweraliikirira kwabwe. Alaaza omuyaga, Amayengo gaagwo ne gateeka. Ne balyoka basanyuka kubanga bawumniula; N'alyoka abaleeta mu mwalo gwe baagala okutuukamu.
- Zabbuli - Psalms 121:8 Mukama anaakukuumanga amagenda go n'amadda, Okuva leero n'okutuuka emirembe gyonna.
- Zabbuli - Psalms 139:9, 10 Bwe nnaatoola ebiwaawaatiro eby'enkya, Ne ntuula mu bifo eby'ennyanja ebiri ewala ennyo; Newakubadde eyo omukono gwo gunannuŋŋamya, N'omukono gwo ogwa ddyo gunankwata.
- Isaaya - Isaiah 45:2, 3 ndikukulembera ne atereeza ebifo ebitali bisende: ndimenyaamenya enzigi ez'ebikomo ne ntemaatema ebisiba eby'ebyuma: era ndikuwa obugagga obw'omu kizikiza n'ebintu ebyakwekebwa ebiri mu bifo eby'ekyama, olyoke omanye nga ndi Mukama akuyita erinnya lyo, Katonda wa Isiraeri
- Ezekyeri - Ezekiel 11:16 kale yogera nti Bw'ati bw'ayogera Mukama Katonda nti Kubanga nabajjulula ne mbatwala wala mu mawanga, era kubanga mbasaasaanyizza mu nsi nnyingi era naye ndiba gye bali ekifo ekitukuvu ekiseera ekitono mu nsi gye batuuse.


text:
BOMBI Kabaka ne Pulezidenti Museveni basaanye okwebazibwa olwa Buganda ng’eddizibwa ebintu byayo kalittima Obote bye yaginyagako mu 1966.
Bombi beebazibwa kubanga babadde bakolera mu mbeera enzibu eyaalisobodde n’okubaawugula n’ebaggya ne ku mulamwa.
Obote Buganda yaginyagulula n’agirekera ddala nga eri ngera nga ey’akambe. Mu kulwana okuzza EBYAFFE Kabaka Muwenda Mutebi abadde n’abamuwa amagezi aleme kukkiriza Musevenio ebintu ebyo kubizza musoolesoole.
Babadde bamugamba nti, okubizza omusoolesoole obwo buba bukumpanya na bulyazamaanyi Kabaka babadde bamugamba agume nti olumu egenda kuvaayo alikkiriza okuzza EBYAFFE mu kitole sso si mu bumulumulu.
Naye ate ne wabaawo abalala abasaba Kabaka akkirize okukolera ku “Kamukamu gwe muganda”. Ne bamugamba nti ebintu Obote bye yanyaga byakulya era ababitereka nabo bali ku ebyo beeriira. Ne bamubuuza nti, kirikugasa ki okulinda alikubiddiza ekitole kyokka nga n’ekitole kyaliibwa dda ne wasigala bukunkumuka bwokka!
So nga ne ku ludda lwa Museveni ebaddeyo ba Abdul Nadduli (Ssentebe w’e Luweero) buli kiseera abamulumiriza nti “Jjukira akagambo ke wayogera nga tuli mu kasaka mu lutalo lw’e Luweero n’olayira nti Buganda oligiddizza ebintu byayo Obote bye yanyaga).
Naye ate ng’abalala Museveni bamugamba nti togeza Kabaka n’omuddiza EBYAFFE. Ne bamujjukiza nti omugagga tafugika. Olwo ne bamubuuza nti nga Buganda ogiddizza ebyayo n’etyagulukuka olwo ggwe eriba ekyakwegulako ki?
Okuva mu mbeera, Museveni ne Kabaka ne babaako kwe kusalawo ne bakola endagaano ey’okutabagana ezza EBYAFFE n’essibwa mu nkola olwo EBYAFFE ne bitandika okukomawo ku nkola eya “Kamukamu”. Ekyo tekikolwa mutiitiizi. Bombi beebazibwa.
Naye nno baalugera dda nti, “Obwato bufa magoba”. Endagaano ng’essibwa mu nkola mu bizziddwa mwemuli n’ebyapa by’ettaka 213. Ebikyasigaddeyo bingi era leka nabyo biveeyo mangu obwato buleme kufa magoba.
Ku lumu Mzee Zedde tajja kukaaba nnaku wabula ajja kusigala mu ssuubi nti okusinziira ku kirabiddwaako leka twongere kuwonga.
Bwe kataligirya eribiika.


text:
2 Ebyomumirembe 2 Chronicles
Chapter 9
1 Awo kabaka omukazi w'e Seeba bwe yawulira ettutumo lya Sulemaani, n'ajja okukema Sulemaani n’ebibuuzibwa ebizibu, e Yerusaalemi, ng'alina abaddu bangi nnyo n’eŋŋamira ezeetisse eby'akaloosa ne zaabu nnyingi nnyo n'amayinja ag'omuwendo omungi: awo bwe yajja eri Sulemaani, n'ateesa naye ebyo byonna ebyali mu mutima gwe.
2 Awo Sulemaani n'amutegeeza byonna bye yamubuuza: tewali kintu ekyakwekebwa kabaka ky'ataamutegeeza.
3 Awo kabaka omukazi w’e Seeba bwe yamala okulaba amagezi ga Sulemaani n'ennyumba gye yazimba,
4 n'emmere ey'oku mmeeza ye n'okutuula kw'abaddu be n'okuweereza kw'abaweereza be n'ebyambalo byabwe; n'abasenero be n'ebyambalo byabwe; n'olutindo lwe lwe yalinnyirangako okugenda mu nnnyumba ya Mukama; kale nga temukyasigadde mwoyo mu ye.
5 N'agamba kabaka nti Ekigambo kye nnawulirira mu nsi yange kyali kya mazima eky'ebikolwa byo n'amagezi go.
6 Era naye sakkiriza bigambo byabwe okutuusa lwe nnajja amaaso gange ne gakiraba: era, laba, saabuulirwa kitundu kya bukulu bw'amagezi go: osinga ettutumo lye nnawulira.
7 Abasajja bo balina omukisa, abaddu bo bano balina omukisa, abayimirira mu maaso go ennaku zonna ne bawulira amagezi go.
8 Mukama Katonda wo yeebazibwe eyakusanyukira okukuteeka ku ntebe okuba kabaka olwa Mukama Katonda wo: kubanga Katonda wo yayagala Isiraeri okubanyweza emirembe gyonna, kyeyava akufuula kabaka waabwe okukolanga eby'ensonga n'eby'obutuukirivu.
9 Awo n'awa kabaka zaabu talanta kikumi mu abiri, n'eby'akaloosa bingi nnyo nnyini n'amayinja ag'omuwendo omungi: so tewaabaawo bya kaloosa ebyenkanidde awo ng'ebyo kabaka omukazi w'e Seeba bye yawa kabaka Sulemaani.
10 Era n'abaddu ba Kulamu n'abaddu ba Sulemaani abaaleetanga zaabu okuva e Ofiri, ne baleeta emitoogo n'amayinja ag'omuwendo omungi.
11 Kabaka n'akola n'emitoogo entindo ez'ennyumba za Mukama n'ennyumba ya kabaka, n'ennanga n'entongooli z'abayimbi: so tewaalabikanga edda mu nsi ya Yuda egifaanana bwe gityo.
12 Awo kabaka Sulemaani n'awa kabaka omukazi w'e Seeba byonna bye yayagala, buli kye yasaba kyonna, obutassaako ebyo bye yaleetera kabaka. Awo n'akyusa n'addayo mu nsi ye ye, ye n'abaddu be.
13 Era ezaabu eyajja eri Sulemaani mu mwaka ogumu obuzito bwayo bwali talanta za zaabu lukaaga mu nkaaga mu mukaaga,
14 obutassaako eyo abasuubuzi n'ab'obuguzi gye baaleetanga: ne bakabaka bonna ab'e Buwalabu n'abakulu b'ensi ne baleetera Sulemaani zaabu n'effeeza.
15 Era kabaka Sulemaani n'aweesa obugabo ebikumi bibiri ebya zaabu empeese: buli kagabo n'akawaako (sekeri) za zaabu lukaaga.
16 N'akola engabo ebikumi bisatu ebya zaabu empeese; buli ngabo n'agiwaako sekeri ebikumi bisatu: kabaka n'azitereka mu nnyumba ey'ekibira kya Lebanooni.
17 Era kabaka n'akola entebe ey'obwakabaka ennene ya masanga n'agibikkako zaabu nnungi.
18 Entebe yaliko amadaala mukaaga, era yaliko entebe ey'ebigere eya zaabu, era gaasibibwa n'entebe, era yaliko emikono eruuyi n'eruuyi awatuulibwa, n'empologoma bbiri nga ziyimiridde ku mabbali g'emikono.
19 N'empologoma kkumi na bbiri zaayimirira eruuyi n'eruuyi ku madaala omukaaga: tewali eyakolebwa mu bwakabaka bwonna okugifaanana.
20 Era ebintu byonna ebya kabaka Sulemaani eby'okunyweramu byali bya zaabu, n'ebintu byonna eby'omu nnyumba ey'ekibira kya Lebanooni byali bya zaabu nnongoofu: ffeeza teyalowoozebwa nga kintu ku mirembe gya Sulemaani.
21 Kubanga kabaka yalina malikebu ezaagendanga e Talusiisi wamu n'abaddu ba Kulamu; malikebu ez'e Talusiisi zajjanga mulundi gumu buli myaka esatu nga zireeta zaabu n'effeeza, amasanga n'enkobe ne bamuzinge.
22 Awo kabaka Sulemaani n'asinga bakabaka bonna ab'ensi obugagga n'amagezi.
23 Bakabaka b'ensi bonna ne banoonya amaaso ga Sulemaani okuwulira amagezi ge Katonda ge yali atadde mu mutima gwe.
24 Ne baleeta buli muntu ekirabo kye, ebintu ebya ffeeza n'ebintu ebya zaabu n'ebyambalo n'ebyokulwanyisa n'eby'akaloosa, embalaasi n'ennyumbu, ebyasalibwa ebya buli mwaka.
25 Era Sulemaani yalina ebisibo enkumi nnya olw'embalaasi n'amagaali, n'abasajja abeebagala embalaasi kakumi mu enkumi bbiri be yateeka mu bibuga eby'amagaali n'awali kabaka e Yerusaalemi.
26 Era yafuga bakabaka bonna okuva ku Mugga okutuuka ku nsi eya Abafirisuuti, ne ku nsalo ey'e Misiri.
27 Kabaka n'afuula ffeeza okuba ng'amayinja mu Yerusaalemi, n'emivule n'agifuula okuba ng'emisukomooli egiri mu biwonvu olw'obungi.
28 Ne baleeteranga Sulemaani embalaasi nga baziggya mu Misiri ne mu nsi zonna.
29 Era ebikolwa ebirala byonna ebya Sulemaani, ebyasooka n'ebyamalirwako, tebyawandiikibwa mu bigambo bya Nasani nnabbi ne mu ebyo bye yalagula Akiya Omusiiro ne mu kwolesebwa kwa Iddo omulabi okwa Yerobowaamu mutabani wa Nebati?
30 Sulemaani n'afugira Isiraeri yenna mu Yerusaalemi emyaka amakumi ana.
31 Sulemaani ne yeebakira wamu ne bajjajjaabe n'aziikibwa mu kibuga kya Dawudi kitaawe: Lekobowaamu mutabani we n'afuga mu kifo kye.


text:
Matayo Matthew
Chapter 5
1 Bwe yalaba ebibiina, n'alinnya ku lusozi: n'atuula wansi, abayigirizwa be ne bajja gy'ali.
2 n'ayasamya akamwa ke, n'abayigiriza ng'agamba nti
3 Balina omukisa abaavu mu mwoyo: kubanga abo obwakabaka abw'omu ggulu bwe bwabwe.
4 Balina omukisa abali mu nnaku: kubanga abo balisanyusibwa.
5 Balina omukisa abateefu: kubanga abo balisikira ensi.
6 Balina omukisa abalumwa enjala n'ennyonta olw'obutuukirivu: kubanga abo balikkusibwa.
7 Balina omukisa ab'ekisa: kubanga abo balikwatirwa ekisa.
8 Balina omukisa abalina omutima omulongoofu: kubanga abo baliraba Katonda.
9 Balina omukisa abatabaganya: kubanga abo baliyitibwa baana ba Katonda.
10 Balina omukisa abayigganyizibwa olw'obutuukirivu: kubanga abo obwakabaka obw'omu ggulu bwe bwabwe.
11 Mmwe mulina omukisa bwe banaabavumanga, bwe banaabayigganyanga, bwe banaabawaayiranga buli kigambo kibi, okubavunaanya nze.
12 Musanyuke, mujaguze nnyo: kubanga empeera yammwe nnyingi mu ggulu: kubanga bwe batyo bwe baayigganya bannabbi abaasooka mmwe.
13 Mmwe muli munnyo gwa nsi; naye omunnyo bwe guggwaamu ensa, balirungamu munnyo nnabaki? Tegukyasaana nate, wabula okusuulibwa ebweru, abantu okugulinnyirira.
14 Mmwe muli musana gwa nsi. Ekibuga bwe kikubibwa ku lusozi, tekiyinzika kukisibwa.
15 So tebakoleeza ttabaaza okugivuunikira mu kibbo; wabula okugiteeka waggulu ku kikondo kyayo; nayo ebaakira bonna abali mu nju.
16 Kale omusana gwammwe gwakenga bwe gutyo mu maaso g'abantu balabenga ebigambo ebirungi bye mukola, balyoke bagulumizenga Kitammwe ali mu ggulu.
17 Temulowoozanga nti najja okudibya amateeka oba ebya bannabbi: sajja kudibya, wabula okutuukiriza.
18 Kubanga mbagamba mazima nti Eggulu n’ensi okutuusa lwe biriggwaawo, ennukuta emu newakudde akatonnyeze akamu ak’omu Mateeka tekaliggwaawo, Okutuusa byonna lwe birimala okutuukirira.
19 Kale buli anaadibyanga erimu ku mateeka ago wadde erisinga obutono era anaayigirizanga abantu bw'atyo, aliyitibwa mutono mu bwakabaka obw'omu ggulu: naye buli anaagakwatanga era anaagayigirizanga, oyo aliyitibwa mukulu mu bwakabaka obw'omu ggulu.
20 Kubanga mbagamba nti obutuukirivu bwammwe bwe butaasingenga butuukiruvu bwa bawandiisi n'Abafalisaayo, temuliyingira n'akatono mu bwakabaka obw'omu ggulu.
21 Mwawulira ab'edda bwe baagambibwa nti Tottanga naye omuntu bw'anattanga, anazzanga omusango:
22 naye nange mbagamba nti buli muntu asunguwalira muganda we, alizza omusango; naye anaagambanga muganda we nti Laka, asaanidde okutwalibwamu lukiiko, naye anaagambanga nti Musirusiru, asaanidde okusuulibwa mu Ggeyeena ey'omuliro.
23 Kale, bw'obanga oleese ssaddaaka yo ku kyoto, bw'oyima eyo n'omala ojjukira nga muganda wo akuliko ekigambo,
24 leka awo ssaddaaka yo mu maaso g'ekyoto, oddeyo, osooke omale okutagabana ne muganda wo, olyoke okomewo oweeyo ssaddaaka yo.
25 Yagalananga mangu n'oyo akuwawaabira ng'okyali naye mu kkubo; akuwawaabira alemenga okukutwala eri katikkiro, so ne katikkiro alemenga okukuwa omumbowa, era olemenga okuteekebwa mu kkomera.
26 Mazima nkugamba nti Tolivaamu, okutuusa lw'olimala okukomekkereza n'eppeesa erimu.
27 Mwawulira bwe baagambibwa nti Toyendanga:
28 naye nange mbagamba nti buli muntu atunuulira omukazi okumwegomba, ng'amaze okumwendako mu mutima gwe.
29 Oba ng'eriiso lyo erya ddyo likwesittaza liggyeemu, lisuule wala: kubanga kye kisinga obulungi ekitundu kyo ekimu kizikirire, omubiri gwo gwonna guleme okusuulibwa mu Ggeyeena.
30 Era oba ng’omukono gwo ogwa ddyo gukwesittaza, gutemeko, gusuule wala kubanga kye kisinga obulungi ekitundu kyo ekimu kizikirire, omubiri gwo gwonna guleme okugenda mu Ggeyeena.
31 Baagambibwa nate nti Omuntu bw'agobanga mukazi we, amuwanga ebbaluwa ey'okumugoba:
32 naye nange mbagamba nti buli muntu agobanga mukazi we, wabula ogw'obwenzi ng'amwenzezza: n'oyo awasanga gwe baagoba, ng'ayenze.
33 Mwawulira ate ab'edda bwe baagambibwa nti Tolayiranga bya bulimba, naye otuukiririzanga Mukama by'olayira:
34 naye nange mbagamba nti Tolayiranga n'akatono, newakubadde eggulu, kubanga ye ntebe ya Katonda;
35 newakubadde ensi, kubanga ye gy'ateekako ebigere bye; newakubadde Yerusaalemi, kubanga kye kibuga kya Kabaka omukulu.
36 So tolayiranga mutwe gwo, kubanga toyinza kufuula luviiri lumu oba lweru oba oluddugavu.
37 Naye ebigambo byammwe bibeerenga nti Weewaawo, weewaawo; si weewaawo, si weewaawo: naye ebisinga ebyo biva mu mubi.
38 Mwawulira bwe baagambibwa nti Eriiso ligattwenga eriiso, n’erinnyo ligattwenga erinnyo:
39 naye nange mbagamba nti Temuziyizanga mubi: naye omuntu bw'akukubanga oluba olwa ddyo, omukyukiranga n'olwa kkono.
40 Omuntu bw'ayagalanga okuwoza naawe okutwala ekkanzu yo, omulekeranga n'ekizibawo kyo.
41 Omuntu bw’akuwalirizanga okutambula naye mairo emu, tambulanga naye n'ey'okubiri.
42 Akusabanga omuwanga; omuntu bw’ayagalanga okumuwola, tomukubanga mabega.
43 Mwawulira bwe baagambibwa nti Oyagalanga munno, okyawanga omulabe wo:
44 naye nange mbagamba nti Mwagalenga abalabe bammwe, musabirenga ababayigganya;
45 mulyoke mubeerenga abaana ba Kitammwe ali mu ggulu: kubanga enjuba ye agyakiza ababi n'abalungi, abatonnyeseza enkuba abatuukirivu n'abatali batuukirivu.
46 Kubanga bwe munaayagalanga ababaagala, mulina mpeera ki? n'abawooza tebakola bwe batyo?
47 Bwe munaalamusanga baganda bammwe bokka, munaabasinzangawo ki? N’ab'amawanga tebakola bwe batyo?
48 Kale mmwe mubeerenga abatuukirivu, nga Kitammwe ali mu ggulu bw'ali omutuukirivu.


text:
Bya HASIFAH NAAVA ne KIZITO MUSOKE
OMULANGIRA James Wasajja yali Mukatuliki omugundiivu okutuusa lwe yasisinkana omuwala Sumayiyah Nakalembe eyamulya obwongo n’amutuuka ne mu busomyo, okukkakkana ng’amusiramudde. Oluvannyuma lw’okuwoowebwa, laba omuwala bw’afumba emyezi esatu gyokka n’atabuka nga kati bw’omubuuza ebikwata ku Wassajja akuddamu nti, ‘saagala kumanya’!
Omulangira James Wasajja attottodde engeri Sumayiyah Nakalembe Kayongo muwala wa Supreme Mufti Kayongo eyamukyusisa eddiini bwe batuuka okwawukana nga kati emyaka esatu tebalabagana.
ENSISINKANO YAFFE:
“Bwe nali e Makerere nga nsoma diguli yange esooka mu 2006, nali ssentebe w’ekibiina kya Nkobazambogo mu yunivasite eno. Tuba tunaatera okufuluma abayizi abapya ne bajja, era nga mu baayingira mwe mwali n’omuwala Sumayiyah Kayongo.
Olw’okuba mwana muwala ono yali alabika bulungi ate ng’alabika alimu empisa, ate ng’ayagala nnyo n’obuwangwa bwe, kyayongera okuntengula ne nzigweramu ddala.
Nga bwe bagamba nti, omwangu y’atta enswa, nange namutuukirira gye byaggweera nga tukwataganye.
Omulangira Wassajja ne mukyala we Sumayiya ku mbaga yaabwe.
Bazadde ba Sumayiyah baali banteereddewo akakwakkulizo okutwala muwala waabwe nga nnina kusooka kusiramuka ekintu nange kye nakkiriza. Ekisooka nali natayirirwa dda, bwe nali nsoma mu S.2, era saafuna buzibu kukyusa ddiini kuva mu Bukatoliki.
Kino basseng’ange tebaakisanyukira naye nabamatiza ne bakkiriza. Ekimu ku kyabawaliriza okunzikiriza okukyusa eddiini lwakuba balina bannyinaabwe ne baganda baabwe ew’Omulangira Nakibinge e Kibuli.
OMUWALA ANNYANJULA
Olunaku bwe lwatuuka olw’okwanjulwa, twabiteekamu engatto ne tugenda mu bazadde be e Kawanda mu maka ga Supreme Mufti n’annyanjula. Kyokka mu nteekateeka gye twali tukkiriziganyizzaako ng’okwanjula oluggwa, enkeera nga tugenda mu Muzigiti e Kibuli nga batuwoowa.
Wabula tugenda okutuuka ewaabwe waaliwo Abasiraamu abaagamba nti tewali kiyinza kugenda mu maaso nga tebamaze kutuwoowa.
Twagezaako okubannyonnyola nga bwe twategese okuwoowebwa enkeera mu Muzigiti e Kibuli era nga ne bazadde bange bategese okuba ku mbaga enkeera ne beerema. Gye byaggweera nga batuwooyedde awaka.
Enkeera twagenda e Kibuli kutuusa luwalo ne tumalira e Gaba gye twasembereza abagenyi baffe.
Bassengange embaga baagizira nga bawakanya eky’okumpoowera ewaabwe w’omuwala awo ne sifuna mikisa gya bazadde nga ntandika obufumbo.
OMUKYALA AKYUKA MU MYEZI ESATU
Nga twakamala emyezi esatu mu bufumbo, Sumayiyah yatandika okumpa amateeka awaka. Yasookera ku kya kugaana kuddamu kukola ng’agamba nti buno obuvunaanyizibwa bubeera bwa musajja yekka okulabirira famire ye, kuba n’enjovu teremererwa masanga gaayo.
Kino wadde kyali kinkoze bubi, kuba nali nsuubidde nti bwe tunaakola ababiri, twali tujja kugatta ssente tukulaakulane mangu, namala gamuleka.
Mukyala wange yayongera amateeka awaka nga ky’ayagala kye kikolebwa awatali kuwabulwa. Leero bwe wamugambangako nti munnange naye singa tukoze tuti, olwo ng’ajja kuyomba akuvume okukeesa obudde.
Yali yeemanyi obulungi era kino ng’akintegeerezaawo nga bwe yannyamba obuyambi okunfumbirwa.
Bwe nalaba ng’embeera esusse nasalawo okuyita abantu ab’ensonga basobole okututabaganya. Mu be nayita mwe mwali mukoddomi wange awamu ne ssenga ow’ensonga.
Omulangira Wassajja nga bw'afaanana
Kyokka n’avuma ssengawe, era kyataamuvuma nga tekiriiyo. Ssenga yava mu maka gaffe ng’alayidde nga bw’atakyayinza kuddamu kuyingira mu nsonga za bufumbo bwaffe, kuba omuwala yali amutyobodde nnyo.
Bwe nalaba mukyala wange ansusseeko nga sikyamusobola n’emirembe nga sikyalina kwe kukwatamu obwange ne mmuviira.
Namuleka mu maka gange e Mutundwe n’omwana waffe gwe twazaala. Kati gy’emyaka esatu nga twawukanye.
Mu kiseera kino nnina obulamu butambula bulungi, nga sikyalina kinneeraliikiriza, era kati nnina omuwala gwe ntunuulidde gwe nja okubanjulira mu kiseera ekitali ky’ewala.
Ekisesa bwe nava mu nju ne Sumayiyah n’asiba ebibye n’ava mu nju n’esigala nga temuli muntu. Mu kiseera kino nze mbeera Masaka, kyokka wadde tetwogeraganya, obuyambi obulabirira omwana nkyabumuwa.
SUMAYIYAH by’agamba:
Sumayiyah Nakalembe Kayongo, bwe yatuukiriddwa ku ssimu yagambye nti,
“Si nze muntu omutuufu okubuuza ebikwata ku Mulangira James Wasajja, mulina kubuuza ye kennyini y’asobola okubabuulira omuntu gwe mulina okwogera naye alina kyamumanyiiko ekinene, kuba nze sirina kye mmumanyiiko. Ekirungi asobola okutambuza obulamu bwe nga siriiko ng’ali n’oyo gw’alowooza nti ye mutuufu. Nze saagala kumanya wadde ebimukwatako era naye saagala anteeke mu kintu kye kyonna. Munneesonyiwe”. “ Sumayiyah bwe yategeezezza nga tannaba kuggyako ssimu ye.
Amaka g’Omulangira Wassajja ge baaleka ettayo.
OMULANGIRA JAMES WASAJJA Y’ANI?
Azaalibwa Omulangira Vincent Nakibinge, ow’e Kabuusu. Muzzukulu w’Omulangira James Mutebi Ssekannyo Suuna, mu Suuna Zooni e Kabowa. Omulangira Ssekannyo Mutebi yali muganda wa Ssekabaka Muteesa II, nga mutabani wa Ssekabaka Daudi Chwa.
Nnyina ye mugenzi Maureen Nalukwago ow’e Kabuusu, muwala w’omugenzi Margaret Nakaayi ow’e Nalukolongo.
Mu 2003 Kabaka yasiima n’amuwa okukulira ebyobulambuzi mu Masiro g’e Kasubi. Y’avunaanyizibwa ku byenjigiriza mu Kampala University mu ttabi ly’e Masaka era nga y’akulira eggwandiisizo n’ebyennono.


text:
Bya HASIFAH NAAVA
N’OKUTUUSA kati tetumanyanga biki kitaffe bye yali agenda kuwandiika mu kiraamo kye kuba aba atandika bwati ng’akutte olupapula n’ekkalamu n’akutuka.
Emyaka 15 bukya taata atuva ku maaso tutambulira ku ntanda gye yatusibirira ey’okuba obumu n’okuyisa abalala obulungi,” Juliana Yiga ow’e Kabowa bw’atandika emboozi ye ku kitaawe omugenzi Fredrick Yiga.
Kitaffe omugenzi Yiga yali mutuuze e Seeta Mukono ng’abasinga baali bamumanyi nga Oboa.
Yali mukozi mu kkampuni y’amata eya Dairy Co-operation. Kitaffe yali mukozi ayagala ennyo abaana ng’oyo atayagala kusoma akugoba ewuwe n’onoonya gy’olaga.
Mu 1999, twakitegeera nti taata yali afunye kookolo w’omu mumiro. Yagenda e Mulago ne bamulongoosa obunyama mu bulago n’tereera era n’adda awaka ne ku mulimu.
Mu 2000, yatandika okulwalalwala ng’ebiseera ebisinga abimala waka nga n’omusawo w’amusanga okumujjanjaba. Bwe
yalaba nga takyasobola kukola bulungi mirimu gye, yagenda ku mulimu gye yali akola n’asaba ne bamuwummuza n’atandika okubeerera ddala awaka.
YAKYOGERANGA NTI AJJA KUFA KU MYAKA 40:
Yasiibanga akyogera lunye nti, ‘Nze nkimanyi bwe nnaaweza emyaka 40 nga nfa’. Maama yakanyanga kumubuuza lwaki abeera n’ekirowoozo ng’ekyo ng’amuddamu kimu nti omutima gwe gumugamba ekyo nga kuno ayongerezaako nti ku nsi kuno buli muntu ajja kufa.
Eky’okufa ku myaka 40 yakyesibako nnyo era we yafiira ng’awezezza emyaka gino.
Olunaku lw’afa kye nzijukira, eggulolimu yatuma maama eddagala Egganda, maama mu kifo ky’okuleeta eddagala yadda bweru wa kikomera ng’akaaba, tetwamanya lwaki yali akaaba.
Enkeera lw’afa , nasuulawo amatooke nga ga binyeebwa naye buli yatuukanga ku mmere ng’awulira tayagala kulya era ffenna yatulema ne tugireka mu sseffuliya.
Mba ng’enze mu kisenge, taata n’antuma mmuyitire, maama bwe yajja n’atusaba tumusitule tumutuuze mu katebe ke ke yayagalanga ennyo.
Twamutuuza mu katebe n’asaba ekkalaamu n’olupapula ng’ayagala kuwandiika ddaame wabula aba atandika okuwandiika bwati ekintu ne kimusika amaaso ne gadda waggulu wano maama n’ansindika ng’ende mpite omusawo.
Omusawo we yali akolera waali walako n’awaka era nafuna booda. Tugenda okutuuka awaka n’omusawo nga kitange bamwambaza ekkanzu bamugolodde ali mu ddiiro abantu bakung’aanye.
YATUKUUTIRA OKUBA OBUMU:
Taata yatuzaala abaana munaana mu bamaama basatu.
Yafubanga okutukung’aanya ffenna olwo n’atukuutira obuteesosola era twakulira wamu nga toyinza kukimaya nti tuva mu bamaama banjawulo.
Obumu buno twabukuuma n’okutuusa kati.
TAATA ATUJJIRA MU BIROOTO:
Nnina muto wange Barbara Yiga ayisibwa bubi ng’afunye omusujja era bwe gujja tufuba okulaba nti afuna obujjanjabi nga bukyali n’okumuwa bye yeetaaga okuba obulungi.
Lumu omusujja gwamukwata n’asiiba bubi, mba nneebase taata n’ajja mu kirooto ng’ambuuza nti, ‘Lwaki tofa ku munno?’
Barbara Yiga mu kifaananyi
Namubuuza ani gwe sifaako n’anziramu nti Barbara. Namuddamu nti omwana oyo mmulabirira nnyo ne bw’omubuuza kwe kunziramu nti kale yongera okumulabirira.’ Nagenda okuzuukuka okuyitako ewa Barbara ng’alinga aliko omuliro ne mbaka ekiwero ne mmuyisaako n’akkakkana.
BARBARA YIGA: Taata ndowooza yali asinga kwagala nze mu baana be bonna, kuva buto nga ndwalalwala ng’ajja n’atuula wendi okunzijjanjaba nga waakiri okusula awo.
Yalinga taganya muntu yenna kunkubako nga bw’okikola ojja kumuggyamu enjawulo. Wiiki ewedde omusujja
gwabadde gunnuma nga sisobola wadde okusitula omutwe wansi, bwe nabadde nneebase nagenze okulaba nga taata ajja ng’atuula emitwetwe nga bwe yakolanga.
Yansitudde omutwe n’aguteeka ku bisambi bye n’ang’amba nti mwana wange obulwadde nga bukulumye nnyo bugaanyi okuwona?’
Bino yabing’ambye nga munakuwavu nnyo kuba olwammaliriza okwogera n’abula. Enkeera obulwadde bweyongedde ne bampa n’ekitanda.


text:
Zabbuli Psalms
Chapter 7
1 Ai Mukama, Katonda wange, neesiga ggwe: Ondokole eri abo bonna abangoba, omponye:
2 Aleme okutaagula emmeeme yange ng'empologoma, Okugitaagulataagula, nga tewali anamponya.
3 Ai Mukama, Katonda wange, oba nga nakola bwe ntyo; Oba nga obutali butuukirivu buli mu mikono gyange;
4 Oba nga namuwalana obubi eyali n'emirembe gye ndi; (Nedda, naye nawonya eyali omulabe wange obwereere:)
5 Ankyawa ayigganye emmeeme yange, agituukeko: Anninnyirire obulamu bwange wansi mu ttaka, Asse ekitiibwa kyange mu nfuufu. (Seera)
6 Golokoka, ai Mukama, mu busungu bwo, Weesimbe ku bukambwe obw'abalabe bange: Era onzuukukire; walagira omusango.
7 Era ekkuŋŋaaniro ery'amawanga likwetooloole: Okomewo waggulu okubafuga
8 Mukama aweereza omusango amawanga: Osale omusango gwange, ai Mukama, olw'obutuukiriw bwange n'amazima gange agali mu nze.
9 Singa obubi obw'ababi buweddewo, naye abatuukirivu ggwe obanyweze: Kubanga Katonda ow'obutuukirivu ageza emitima n'emmeeme.
10 Engabo yange eri ne Katonda, Alokola abalina omutima ogw'amazima.
11 Katonda ye musazi w'emisango omutuukirivu, Era ye Katonda alina obusungu buli lunaku.
12 Omuntu bw'atakyuka, aliwagala ekitala kye; Aleeze omutego gwe, aguteeseteese.
13 Era amuteekeddeteekedde ebintu ebitta; Emisaale gye agiteekako omuliro.
14 Laba, alina olubuto olw'obubi; Weewaawo, eggwako lye lye ttima, era azadde obulimba.
15 Yakola obunnya, yabusima, Era agudde mu lusalosalo lwe yakola.
16 Ettima lye liriddira ku mutwe gwe ye, N'ekyejo kye kirituuka ku bwezinge bwe.
17 Neebazanga Mukama olw'obutuukirivu bwe: Naayimbanga okutendereza erinnya lya Mukama ali waggulu ennyo.


text:
Isaaya Isaiah
Chapter 57
1 Omutuukirivu azikirira, so tewali akissaako omwoyo; n'abantu ab'ekisa baggibwawo, nga tewali alowooza ng'omutuukirivu aggibwa mu bubi obugenda okujja.
2 Ayingira mu mirembe; bawummulira ku bitanda byabwe, buli muntu atambulira mu bugolokofu bwe.
3 Naye musembere wano, mmwe batabani b'omukazi omulogo, ezzadde ly'omwenzi n'omukazi omutambuzi.
4 Muzannyira ku ani? ani gwe mukongoola ne mumusoomoza? temuli baana ba kusobya, zzadde lya bulimba,
5 mmwe abeereetera okwegomba mu mivule, wansi wa buli muti ogumera; abattira abaana mu biwonvu wansi w'enjatika z'enjazi?
6 Mu mayinja amaweweevu ag'omu kiwonvu we wali omugabo gwo; ago, ago kye kitundu kyo: ago ge wafuukira ekiweebwayo ekyokunywa, ge wawa ekirabo. Ndiwooyawooyezebwa ebyo nga bibaddewo?
7 Ku lusozi oluwanvu olugulumivu kwe wasimba ekitanda kyo: era eyo gye walinnyanga okuwaayo ssaddaaka.
8 Era wasimba ekijjukizo kyo ennyuma w'enzigi n'emifuubeeto: kubanga weebikkulidde omulala atali nze, era olinnye; ogaziyizza ekitanda kyo ne weeragaanira endagaano nabo; wayagala ekitanda kyabwe gye wakirabira.
9 N'ogenda eri kabaka ng'olina amafuta ag'omugavu, n'oyongera kalifuwa wo, n'otuma wala ababaka bo, ne weetoowaza okutuusa ne mu magombe.
10 Olugendo lwo lwayinga obunene ne lukukooya; naye n'otoyogera nti Tewali ssuubi: walaba ekyakuzzaamu amaanyi; kyewava olema okuzirika.
11 Era ani gwe watya n'otekemuka n'okulimba n'olimba n'otonjijukira nze, so tokissanga ku mwoyo? obw'edda saasirika busirisi, naawe n'otontya?
12 Ndibuulira obutuukirivu bwo, n'ebikolwa byo nabyo tebirikugasa.
13 Bw'okaaba, abo be wakuŋŋaanya bakulokole; naye empewo eribatwala, omukka gulibaggirawo ddala bonna: naye oyo aneesiga nze ye alirya ensi, era ye alisikira olusozi olutukuvu.
14 Era alyogera nti Mugulumize, mugulumize, mulongoose ekkubo, muggye enkonge mu kkubo ly'abantu bange.
15 Kubanga bw'atyo bw'ayogera oyo ali waggulu omugulumivu atuula mu butaliggwaawo, erinnya lye Mutukuvu, nti Ntuula mu kifo ekigulumivu ekitukuvu, era wamu n'oyo alina omwoyo oguboneredde omukkakkamu, okulamya omwoyo gw'abakkakkamu, n'okulamya omutima gw'abo ababoneredde.
16 Kubanga siriwakana ennaku zonna, so sirisunguwala emirembe gyonna: kubanga omwoyo gwandiggweereddewo mu maaso gange, n'emmeeme ze nnakola.
17 Olw'omululu gwe ogutali gwa butuukirivu kyennava nsunguwala ne mmukuba, nakweka amaaso gange ne nsunguwala: ne yeeyongera okugenda mu maaso ng'abambaala mu kkubo ly'omutima gwe.
18 Ndabye amakubo ge; era ndimuwonya: n'okuluŋŋamya ndimuluŋŋamya, ne mmuddiza ebisanyusa ye n'abo abamukaabirako.
19 Nze ntonda ebibala eby'emimwa: Emirembe, emirembe eri oyo ali ewala n'eri oyo ali okumpi, bw'ayogera Mukama; nange ndimuwonya.
20 Naye ababi baliŋŋanga ennyanja esiikuuka; kubanga teyinza kuteeka, n'amazzi gaayo gasiikuuka ebitosi n'ebisasiro.
21 Tewali mirembe, bw'ayogera Katonda wange, eri ababi.


text:
Bya BASASI BA BUKEDDE
OKUWUMMULA ng’omalirizza okubaako ky’okola kyamugaso nnyo eri obulamu bw’omuntu era abasawo bakikubiriza kuba kizzaamu omubiri amaanyi n’okuwawula obwongo. Wabula okimanyi nti omuzannyo gwe wettanira guyinza okukusubya Ejjana?
Mu Busiraamu waliwo emizannyo Allah gy’akkiriza Omukkiriza okwenyigiramu era nga bw’ogyetabamu tolina musango gw’ozzizza wadde nga waliwo egigaanibwa era nga buli lw’ogyenyigiramu oba ojeemedde Allah n’omubaka we Muhammad (S.A.W)
Sheikh Muhammad Kawenda, ow’oku muzigiti gw’e Nakasero alaga Kulaani by’eyogera ku kuwummuliza ebirowoozo kumizannyo.
Surat Al Muyimun 23:1-3: “Beesiimye abo abakkiriza nga mu kusaala kwabwe bassaamu okugondera Allah n’okwewombeeka n’abo abeesamba amasanyu.” Kulaani emizannyo yagyawulamu ebiti bisatu, okuli: Emizannyo egizimba emibiri, egy’empiki n’egy’obwongo nga katemba.
EMIZANNYO EGIZIMBA EMIBIRI
Emizannyo egizimba emibiri nga:omupiira, okuwuga, ebikonde ebigwo, okudduka, okuvuga embalaasi, emmotoka z’empaka n’emirala, Allah abikkiriza kasita bitamenya mateeka ge.
Okuzannya omupiira tekugaanibwa kuba kulina ekigendererwa ky’okuzimba omubiri n’okugatta ababa bakwetabyemu.
Wabula ng’ozannya omupiira, olina okwegendereza obutalumya b’ozannya nabo ng’okubatema endobo kubanga awo oyinza okufuna omusango gw’otojja kusobola kunnyonnyola mu maaso ga Allah.
Era omupiira temukkirizibwa kuyingizaamu zzaala wadde wabula mulina kuzannya n’ekigendererwa eky’okunyumirwa.
Kulaani, “Abange mmwe abakkiriza, ebitamiiza ne zzaala mubyewale kuba bintu bya sitaani. Emizannyo emirala ng’okuwuga, okubaka omupiira, okukuba ensero n’emirala egigwa mu kiti kino gikkirizibwa kasita gitanyiiza Allah.
KATEMBA
Katemba n’ennyimba nga tebiriimu kujooga Allah bikkirizibwa. Wabula katemba alimu okuwemula agaanibwa era n’ennyimba ezirimu entongooli, gita, n’ebidongo Allah abigaana.
Nabbi Muhammad (S.A.W) yagamba, “Kisingako omuntu okujjuza ebisesemye mu mutwe gwe n’akamwa ke okusinga okujjuzaamu ennyimba z’ebidongo”, era bino Allah abigaana.
Katemba kasita mutandika okumukubiramu gita n’etongooli ne bw’oba owaana Allah aba afuuse Haraam era kiyinza okukuyingiza omuliro.
Ennyimba ez’amaloboozi n’eng’oma, amataali nabyo tebigaanibwa okuggyako nga mujoogeddemu Allah oba okuyisaamu obubaka obuyinza okusuula eggwanga oba ensi mu buzibu.
Emizannyo egizannyirwa ku mmeeza nga puulu, ludo, ttena w’oku mmeeza, amatatu, omweso n’emizannyo gyonna egigwa mu kiti kino gigaanibwa era egyo mizannyo gya sitaani.
Wabula weegendereze kuba abakyala balina kuzannya bokka n’abaami bwebatyo okwewala okukola ensobi ekuyingiza jahannama.
Sheikh Ali Kyeswa akola ku ddaawa mu kibiina kya Bridge of Understanding agamba nti, emizannyo egiyingira mu biseera ebya sswala tegikkirizibwa.
Ate olw’okuba emipiira gya World Cup gigenda kubaawo waleme okubaawo okukuubagana ekiyinza okukuleetera obuzibu.


text:
Bya RUTH NAZZIWA
ABANTU bangi beetaba mu misomo gy’emirimu egy’emikono n’ekigendererwa ky’okukola beegobeko obwavu, wabulaebbugumu lye bafuna ne likoma awo. Abdurashid Ntanzi ow’e Buwaali - Nsangi omu ku bantu abaayiga okukolasabbuuni mu musomo mu 2006.
Annyonnyola bw’asobodde okukola sabbuuni n’akuza ne bizinensi ye. “Mu kiseera ekyo, nnali nvuga bodaboda nayengaM nneetaaga omulimu ogw’omu mutwe gwe nsobola okukola n’abomu maka gange ne nsalawo okuyiga okukola sabbuuni ow’enjawulo omuli ow’omuti, anaaba, aw’amazzi n’emisubbaawa, wabula amaanyi nagateeka mu kukola ow’omuti n’emisubbaawa.
EBIKOLA BYASOOKA
KUNNEMESA
Nnatandikira mu kazigo kange ak’ekisenge ekimu naye nga sirina bikozesebwa ne nsooka mbivaako olwo ne ntandika
bikozesebwa
Naddamu okukola emisubbaawa naye nga bakasitoma abasinga ba maduuka abagula layisi, baagala mabanja ate ng’oluusi balwawo okusasula nga sifunamu ne nzivaako.
Nnaddamu okukola sabbuuni naye nga buli gye mutwala tebagula nga bang’amba tammuka bulungi ate ng’afaanana bubi mu butuufu ng’omutindo gwe gwa kibogwe ekyammalamu amaanyi.
NNADDAYO MU SSOMERONE NTENDEKEBWA
Mu 2009, waliwo eyandagirira ku ttendekero ly’emikono erimu e Kiwenda ne nneeyongera okukuguka olwo ne ngiga n’ebika ebirala.
Bwe navaayo, ne ntandika okuteeka mu nkola bye nnali ngize naye nga sirina ntandikwa emala, ssaalina byuma wadde mbokisi mwe mupakira, naye tekyannemesa kugenda mu maaso era nga gwe nkola mutambuliza mu nsawo ne nguza bakasitoma bangera Nnagenda okulaba nga bakasitoma beeyongera.
NNATUNDA TTANKA
OKUFUNA KAPITO
Nga 12/12/2012, nafuna omulimu gw’okukola bookisi za sabbuuni 12 era guno gwe mulimu omunene gwe nnasookaokufuna. Mu kiseera ekyo saalina busobozi bumukola naye saagigoba. Nnakola ekisoboka okufuna ssente era ne ntunda ttanka yange ey’amazzi ne ngula ebikozesebwa.
Nga ngumalirizza, natandika okufuna abaagala okubakolera sabbuuni mu bungi era kye nakola kwe kutunda bodaboda yange ne ngifunamu 2,000,000/- ne ngula ekyuma ekikola n’okusala sabbuuni.
Omulimu guno gwatandika okuntambulira obulungi era okuva olwo, okukola sabbuuni nagufuula mulimu ne nva mu kuvuga bodaboda.
Ekiseera kyatuuka nga nfuna bakasitoma bangi naye ng’era ssente ezigula ebirungo tezikyamala bulungi ne nsalawo okukwanagana n’ababitunda nga mbaguza sabbuuni ne bampa ebirungo oba nga nzibalekera ne twebala.
SSENTE EZIMU NAZIGGYA
MU KUSOMESA
Nnatandika okusomesa abantu nga bampayo ssente ensaamusaamu nga tuyita mu kuteesa n’oyo yenna abeera azze, ate ng’abamu mbalambuza byenkola nabo ne babaako kye bampaayo.
Mu ngeri y’emu, natandika okuyiiya obutiba okusobola okwongera omutindo ku sabbuuni wange era ne nkizuula nga bukola bulungi okukira ekyuma, olwo nabwo ne ntandika okubukola mu bungi ne mbuguza abantu be nsomesa okukolam sabbuuni.
BYE NFUNYEEMU
“Nnatandika okukola sabbuuni nga sirina ntandikwa olwo nga nkyakola kunoonyereza era bwe mmala okumutunda atenga ssente nzizzaamu kubanga ebikozesebwa ebyali byetaagisa byali bingi, wabula kati nninawo.
Abaana bangembasomesezza okukola sabbuuni era obulamu bwabwe mu maaso mmanyi butangaavu.
Ate ne bwe mbeera siriiwo ssente zisigala ziyingira. Omulimu gwampaliriza okugula poloti nsobole okufuna bwagazi wennkolera era ne nzimbawo.
Nnagulayo ne pikipiki kwe ntambuliza ebyamaguzi byange. N’abaana fiizi ze mbasasulira nziggya mu sabbuuni. OKUSOOMOOZEBWA
1 Abantu bangi babayigiriza okukola sabbuuni naye tebabamalirayo byetaagisa ekibaleetera okukola sabbuuni atali ku mutindo ekikulemesa okufuna abaguzi.
2 Embalirira bwotogyegendereza ekusuula. Olumu nakolanga naye nga ng’enda okumubalirira ng’omuwendo gwe nnina okumutundirako guli waggulu ekigoba bakasitoma.
Bookisi ya sabbuuni emu ey’emiti 25 ngitunda wakati wa 35,000/- ne 40, 000/-. Ate buli muti ngutunda wakati wa 1,800/- ne 2,000/- eri abaagala okusuubula oba abamutwala mu bungi.
Sabbuuni ono ali mu bunene, n’ebika eby’enjawulo era n’ebisale byawukana okusinziira ku gw’oyagala era ng’omuti ogusinga obunene ngutunda wakati wa 3,500/- ne 4,000/-. Sabbuuni tasala kubanga n’oyo afudde oba faagi naye bamugula
okutandikira ku 500/- okutuuka ku 1,500/-, era olunaku oyinza okubifunamu wakati wa 5,000/- ne 10,000/-.
Ate lwe nsigala awaka nkyaza abaagala okubasomesa, abalambula, abanoonya okubawabula, n’abalala nga bonna mbasasuza okusinziira ku buli omu ky’ayagala.
Abaagala okubayigiriza mbaggyako 100,000/-, abeetaaga okutereezaamu bo basasula 50,000/-. Nkola sabbuuni ow’okunaabaalimu eddagala, ebizigo ebizigula olususu era ng’ebiseera ebisinga tubikola nga famire naddala ng’abaana bawummudde kibasobozese okuyiga omulimu gw’omu mutwe. Mu mwezi bino byonna mbifunamu 4,000,000/-, ate bwe nzigyako ebikozesebwa, nsigazaako amagoba agali wakati wa 1,000,000/- oba 1,500,000/-.
BULI MUNTU AYIIYE
Nkubiriza abantu okuba abayiiya okweggya mu bwavu kuba omutwe gwo gwe gukweyimirira ate bw’obaako ne ky’oyize, ssente z’osigamu zigoberere zireme okufa. Ate bw’oba onoonya akatale, sookera ku baliranwabo yonna gy’obeera oba gy’ogenda ne mikwano gyo kuba ke katale ko akasooka.
Jjukira nti olw’okuba bakumanyi, bakubuulira ebiba bibuzeemu ate kibanguyira okusaasaanya enjiri ku bintu byo ekisikiriza abalala.
BY’AKOZESA
Amazzi, Caustic soda, Borax Butto w’ebinazi,NAkawoowoBLangi.


text:
Ddudu lye linnya eryakazibwa ku takisi entono omuba emitto ebiri emabega nga zitera kutikka abasaabaze musanvu bokka. Ku siteegi eno baziwa enkizo okusooka okutikka.
Ddudu nga ze nakazadde za siteegi zino, ku ntandikwa mu myaka gya 90 zaali zisukka mu 30 nga kati ziri wakati wa 8 ne 10 ezikyakolerako ng’ezisinga zaasikirwa takisi ez’abasaabaze 14.
Ahamed Kalumba, nga ddereeva ku siteegi eno, agamba nti okuggyako ddudu ng’esanze waliwo takisi ennene eba etikka, bagirinda n’emala okujjuza olwo ne batandikirawo butereevu okugitikka.
Kalumba agamba nti wadde ddudu etikka abasaabaze musanvu bagiggyako ssente ze zimu ez’okutikka ne takisi ey’abasaabaze 14 kuba ssente zino zisinziira ku ssente abasaabaze ze batambulira nga babala ekifo kino eky’omusaabaze ne bagereka ssente ezikigyaamu.


text:
Empapula eziriko enyunzi ezigguka ku Rwasha
Zino z'empapula eziriko enyunzi ezigguka ku Rwasha:Laga (50 ezikulembera | 50 eziddako) (20 | 50 | 100 | 250 | 500).
- Finilandi (← Empapula eziriko enyunzi ezigguka ku luno)
- Napooleon Bonapat (← Empapula eziriko enyunzi ezigguka ku luno)
- Bupoolo (← Empapula eziriko enyunzi ezigguka ku luno)
- Template:Bulaaya (← Empapula eziriko enyunzi ezigguka ku luno)
- Bulaaya (← Empapula eziriko enyunzi ezigguka ku luno)
- Lithueenia (← Empapula eziriko enyunzi ezigguka ku luno)
- Saratov (← Empapula eziriko enyunzi ezigguka ku luno)
- Paltoga (← Empapula eziriko enyunzi ezigguka ku luno)
- Moosko (← Empapula eziriko enyunzi ezigguka ku luno)


text:
Ekyabalamuzi Judges
Chapter 18
1 Mu nnaku ezo nga tewali kabaka mu Isiraeri: ne mu nnaku ezo ekika ky'Abadaani beenoonyeza obusika obw'okutuulamu; kubanga okutuusa ku lunaku olwo obusika bwabwe baali nga tebannabuweebwa mu bika bya Isiraeri.
2 Awo abaana ba Ddaani ne batuma ab'omu kika kyabwe abasajja bataano ku muwendo gwabwe gwonna, abasajja abazira, okuva mu Zola ne mu Esutaoli, okuketta ensi n'okugikebera; ne babagamba nti Mugende mukebere ensi: ne batuuka mu nsi ya Efulayimu ey'ensozi, eri ennyumba ya Mikka, ne basula omwo.
3 Bwe baali bali eyo mu nnyumba ya Mikka, ne bategeera eddoboozi ly'omuvubuka Omuleevi: ne bakyama okugenda eyo, ne bamugamba nti Ani eyakuleeta wano? era okola ki mu kifo kino? era kiki ky'olina wano?
4 N'abagamba nti Bw'atyo ne bw'atyo Mikka bwe yankola, n’ampeera, nange ne nfuuka kabona we.
5 Ne bamugamba nti Tukwegayirira, buuza Katonda atulagule, tumanye oba ng'olugendo lwaffe lwe tugenda luliba n'omukisa.
6 Kabona n'abagamba nti Mugende mirembe: olugendo lwammwe lwe mugenda luli mu maaso ga Mukama.
7 Awo abasajja abo abataano ne balyoka beegendera, ne batuuka e Layisi, ne balaba abantu abali omwo, nga batuula mirembe, ng'engeri ey'Abasidoni bw'eri, nga basirise nga balina emirembe; kubanga tewaali muntu mu nsi nannyini buyinza eyandiyinzizza okubaswaza mu kigambo kyonna, era baabali wala Abasidoni, so tebassanga kimu na muntu yenna.
8 Ne batuuka eri baganda baabwe e Zola ne Esutaoli: baganda baabwe ne babagamba nti Mwogera mutya?
9 Ne boogera nti Mugolokoke twambuke okulwana nabo: kubanga tumaze okulaba ensi, era, laba, nnungi nnyo: nammwe musirise? temugayaala kugenda n'okuyingira okulya ensi.
10 Bwe muligenda, mulisanga abantu abatamanyiridde, era ensi ngazi: kubanga Katonda agibawadde mu mukono gwammwe; ekifo ekitabulwamu kintu ekiri mu nsi.
11 Ne wavaayo okugenda ab'omu kika ky'Abadaani, abaava mu Zola ne mu Esutaoli, abasajja lukaaga abeesiba ebyokulwanyisa.
12 Ne bambuka, ne basiisira mu Kiriyasuyalimu mu Yuda: kyebava bayita ekifo ekyo Makanedani okutuusa leero: laba, kiri nnyuma w'e Kiriyasuyalimu.
13 Ne bavaayo ne batuuka mu nsi ya Efulayimu ey'ensozi, ne bajja ne batuuka ku nnyumba ya Mikka.
14 Awo abasajja bataano abaagenda okuketta ensi ey'e Layisi ne baddamu ne bagamba baganda baabwe nti Mumanyi nga mu nnyumba zino mulimu ekkanzu, ne baterafi, n'ekifaananyi ekyole, n'ekifaananyi ekisaanuuse? kale nno mulowooze ekibagwanira okukola.
15 Ne bakyamira eyo, ne bajja ne batuuka ku nnyumba y'omuvubuka Omuleevi, ye nnyumba ya Mikka, ne bamubuuza bw'ali.
16 N'abasajja bali olukumi abeesiba ebyokulwanyisa ab'oku baana ba Ddaani baali bayimiridde ku mulyango gwa wankaaki.
17 N'abasajja abataano abaagenda okuketta ensi ne bambuka ne bayingira omwo, ne batwala ekifaananyi ekyole, n'ekkanzu, ne baterafi, n'ekifaananyi ekisaanuuse: ne kabona yali ayimiridde ku mulyango gwa wankaaki wamu n'abasajja bali olukaaga abeesiba ebyokulwanyisa.
18 Awo abo bwe baayingira mu nnyumba ya Mikka ne baggyamu ekifaananyi ekyole n'ekkanzu ne baterafi n'ekifaananyi ekisaanuuse, kabona n'abagamba nti Mukola ki?
19 Ne bamugamba nti Sirika, engalo zo oziteeke ku kamwa ko ogende naffe, obeere gye tuli kitaffe era kabona: kisinga obulungi ggwe okubeera kabona eri ennyumba y'omuntu omu, oba okuba kabona eri ekika n'ennyumba mu Isiraeri?
20 Omutima gwa kabona ne gusanyuka, n'atwala ekkanzu ne baterafi n'ekifaananyi ekyole, n'agenda wakati mu bantu.
21 Awo ne bakyuka ne beegendera; ne bakulembeza abaana abato n'ensolo n'ebintu.
22 Bwe baali balese ennyuma walako ennyumba ya Mikka, abasajja abaali mu nnyumba eziriraanye ennyumba ya Mikka ne bakuŋŋaana, ne batuuka ku baana ba Ddaani.
23 Ne bakoowoola abaana ba Ddaani. Ne bakyusa amaaso gaabwe ne bagamba Mikka nti Obadde otya okujja n'ekibiina ekyenkanidde wano?
24 N'ayogera nti Munziyeeko bakatonda bange be nnakola ne kabona ne mwegendera, nange nnina ki nate? kale mumbuuza mutya nti Obadde otya?
25 Abaana ba Ddaani ne bamugamba nti Eddoboozi lyo lireme okuwulirwa mu ffe, abasajja ab'obusungu baleme okubagwako, naawe n'ofa n'ab'omu nnyumba yo.
26 Abaana ba Ddaani ne beetambulira: awo Mikka bwe yalaba nga bamuyinze amaanyi n'akyuka n'addayo mu nnyumba ye.
27 Ne batwala ebyo Mikka bye yali akoze; ne kabona gwe yalina, ne batuuka e Layisi, eri abantu abaali basirise abatamanyiridde, ne babatta n'obwogi bw'ekitala; ekibuga ne bakyokya omuliro.
28 So tewaabaawo mulokozi, kubanga kyali wala We Sidoni, so tebassanga kimu na muntu yenna: era kyali mu kiwonvu ekiriraanye Besulekobu. Ne bazimba ekibuga ne batuula omwo.
29 Ne batuuma ekibuga erinnya lyakyo Ddaani, ng'erinnya lya Ddaani jjajjaabwe bwe lyali eyazaalirwa Isiraeri: naye erinnya ly'ekibuga lyali Layisi olubereberye.
30 Awo abaana ba Ddaani ne beesimbira ekifaananyi kiri ekyole: ne Yonasaani, mutabani wa Gerusomu, mutabani wa Musa, ye ne batabani be be baali bakabona eri ekika ky'Abadaani okutuusa ku lunaku ensi lwe yanyagirwako.
31 Awo ne beesimbira ekifaananyi kya Mikka ekyole kye yakola, ennaku zonna ennyumba ya Katonda ng'ekyali mu Siiro.


text:
Amannya go nnyabo
Nze Esther Kyogabirwe (waggulu mu kifaananyi)
Obeera wa?
Mbeera Mpereerwe kyokka nzaalibwa Rukungiri.
Olinayo ku mwana?
Sifumbirwangako era sirina mwana.
Oyagala bufumbo bwa kika ki?
Njagala obufumbo obuyita mu mitendera emituufu omuli okumala okweyanjula ewaffe n’embaga naye tusooka kwekebeza musaayi.
Musajja wa bisaanyizo ki gw’oyagala okukuggya ku mudaala?
Njagala ali siriyaayi, eyazimba, ananfunira omulimu n’okundabirira era nga tanjuze.
Biki by’otegekedde omusajja gw’onoofuna?
Ettu lya laavu ejjudde omuli n’okumuzaalira ebyana ebirungi.
Tuwe ku kanamba.
Kuba 0755782392.
NZE RK 29. Njagala omukyala alina ku ssente ow’emyaka 30-50 muwe amapenzi. Kuba 0774343517.
Nze Ayeebale Mwine. Njagala omuwala ow’okuwasa ali wakati w’emyaka 19-20, omweru, Omunyarwanda nga talude mu Uganda ng’alina omutima omulungi. Nze nnina emyaka 20. Kuba 0787308742.
Nnoonya sugammami alina ku ssente nga wa buvunaanyizibwa tukole omukwano. Oweffumbe totawaana. Kuba 0787572655.
Nze Davidson. Nnina emyaka 22. Njagala alina ku ssente, omweru, asobola obufumbo, si mulimba ate ng’asobola okugumira embeera. Kuba 0782959928.
Nnina emyaka 28. Njagala omukyala omukulu ow’emyaka 29-45 ng’akola.Kuba 0752659674.
Nze James. Nnina emyaka 26. Nnoonya omukyala atasussa myaka 25, alina empisa, alinawo ku ssente entono tono. Kuba 0776929531.
Nze Tony. Nnoonya ow’emyaka 25-50 ng’ayagala omusajja amalako. Ateekwa okuba ng’alina ssente kubanga nze sizirina. Njagala mulungi, alina ebbina, ffiga jjangu tukole omukwano ogw’ekyama. Nja kubeerawo wonna w’onjagalira. Tusooka kwekebeza omusaayi. Nnina emyaka 32. Kuba: 0711985103.
Nze DW. Nnoonya Omukyala ow’emyaka 30 nga mukulu mu birowoozo. Nnina amaka. Nkomawo ku wiikendi. Kuba 0700345528.
Nnina emyaka 30. Nnoonya omukyala ow’emyaka 20-35, alabika obulungi, omwesigwa, omukkakkamu, atya Katonda, omwesimbu, alina ku ssente ng’ebyomukwano abimayi bulungi. Mbeera Soroti. Kuba 0701512888.
Nnoonya sugammami alina ssente nga talina siriimu ate nga Musiraamu. Nze nnina emyaka 27. Kuba 0781519986.
Nnoonya mukyala ow’emyaka 25-35 nga Musiraamu. Kuba 0787654261.
Nnoonya sugammami omulungi, omuteefu ng’alina ssente. Sifa ku myaka wadde eddiini. Nnina emyaka 23. Aneetaze nkubira ku 0753983675.
Nze Jonas. Nnina emyaka 34. Ndi mutono era ndabika bulungi. Nnoonya sugammami Omulokole ng’ali ku ddagala lya ARvs. Njagala alina ku ssente nga mwetegefu okuddamu okwekebeza omusaayi wadde ng’alina akawuka. Njagala ananfunira omulimu. Kuba 0776741081.
Nze KK. Njagala omukyala asussa emyaka 30. Kuba 0783540612.
Nnoonya omuwala ow’emyaka 20-25 nga mulungi gwenaalaga omukwano Kuba 0781459372.
Nze Sulaiman Wabwire. Ndi Musamya. Mbeera Busia. Ndi Musiraamu. Nnoonya omukazi ow’okuwasa nga Musiraamu, alina eddiini, eyeetegese okufubirwa ng’alina emyaka 35 n’okugenda waggulu. Kuba 0705134183.
Nnoonya omukyala ow’okuwasa nga mweru, wa kabina nga mwetegefu okwekebeza n’onkutwala ewaabwe. Oteekwa okuba ng’olina emyaka 19-25. Nze nnina 27. Kuba 0774803126.
Nze Deo. Nnoonya omubeezi nga wa myaka 19- 30, omulungi ng’ali siriyaasi tukole obufumbo. Nneddira Ffumbe. Omuyaaye -. Njagala atya Katonda. Asiimye kuba 0750131300.
Nnoonya omuwala omusawo, omusomesa, ow’emyaka 19-23, ow’empisa, omulungi nga mwesigwa. Nze Prince Ken. Kuba 0771370932//0753451200.
Njagala omuwala ali siriyaasi ng’ali wakati w’emyaka 18-24. Kuba +256700670333 oba +256789542680.
Nnoonya omukazi ow’emyaka 30-35. Nze nnina 30. Alina okuba nga mufunyi kubanga nange nnina. Nze Emmanuel Karuhanga. Olina okuba n’emmotoka. Kuba 0788091422.
Nze Jam 27. Mbeera Nkozi. Njagala sugammami. Sifa ku ggwanga wadde eddiini. Ali siriyaasi kuba 0752547334.
Nnoonya omuwala omwetegefu okufumbirwa nga si muyaaye. Njagala wa myaka 20-23. Kuba 0756637869.
Nnoonya omukyala ow’obuvunaanyizibwa nga Musiraamu, eyasoma ku ddiini nga wa myaka 20-30. Nze Ali. Ali siriyaasi kuba 0753168312.
Nnoonya omuwala ow’okuwasa, alabika obulungi ng’alina emyaka 18-20. Nze nnina emyaka 26. Kuba 0784875728.
Tunoonya basajja
NNOONYA omwami ow’emyaka 35-45 nga mukkakkamu. Nze Shalifa. Nnina emyaka 24. Ansiimye kuba 0705822971.
Nnoonya omwami ow’emyaka 35-50. Nze Brada. Nnina emyaka 27. Owemmamba n’Olugave temutawaana. Kuba 0700296049.
Nnoonya omwami ow’emyaka 35-55 nga wa buvunaanyizibwa era nga muntumulamu. Nze nnina emyaka 25 era ndabika bulungi. Kuba 0752738254.
Nze Katushabe E 33. Njagala mukyala waakukola naye omukwano oguli siriyaasi, alina ssente ezeemala kuba nange nnina omulimu omulungi. Kuba 0788250007.
Nze Ruth. Nnoonya omwami ow’okumpasa nga mukkakkamu era nga wa mpisa ate nga mulwadde kuba nange ndi ku ARVS. Njagala akola omulimu omulungi. Ansiimye akube ku 0758685632.
Erinnya lyo gw’ani?
Nze Brenda Naluyange.
Musajja ki akuzira?
Owente n’owemmamba.
Olina emyaka emeka?
24 gyokka.
Oyagala musajja wa myaka emeka?
Wa 35 - 60.
Wazaalako?
Nnina omwana omukulu.
Ate taata we yabaaki?
Yanzaalamu nkyasoma era nagenda okukula nga yawasa dda omukyala omulala.
Kiki ky’oterekedde omusajja?
Ndi mwetegefu okumulabirira bw’aba mukulu mu birowoozo. Nja kumwerabiza ennaku yonna gy’alina.
Onoomuzaalira oba wakoowa leeba?
Ate bw’aba ayagala nga bw’ansabye nga lwaki ng’aana? Kababeere balongo nja kubamuzaalira.
Kati akusiimye akola atya?
Ansange e Kitintale oba kuba 0751992485.
Nnoonya omwami atya Katonda, ow’obuvunaanyizibwa, alina ku ssente, ate nga alina omukwano. Njagala wa myaka 35-50. Nze nnina emyaka 30. Jjangu nkulage omukwano mu bujjuvu. Kuba 0772477092.
Nnoonya omwami owoobuvunanyizibwa nga wa kyama. Siri mufumbo naye nina abaana bange abakulu. Nnina emyaka 35. Njagala wa myaka 45-60. Kuba 0758765502.
Nnoonya omusajja ng’alina emyaka 30. Kuba 0779692628.
Nze Jemimah. Mbeera Buikwe. Nnoonya omusajja atali muyaaye, omwetegefu okubeera nange gye nsula. Ndi mwetegefu okumuteekamu ssente. Njagala wa mpisa nga wa myaka 25-30. Kuba 0778838085 oba 0751618461.
Nnina emyaka 30. Nnoonya omwami ali wakati w’emyaka 45-60. Njagala Musiraamu ng’asaala, wa buvunaanyizibwa nga nze. Njagala alina siriimu, eyazimba amaka ag’obuvunaanyizibwa nga tasussa mayiro kkumi okuva mu Kampala. Nnazaalako era njagala anandabirira n’omwana wange. Ndabika bulungi. Ndi mutonotono wa katekketakke. Nneddira Mmamba. Baddereeva, aba boda n’abayaaye temutawaana. Kuba 0702595877.
Nze Mary. Ndi wa myaka 40. Kuba 0756351224 ekiro kyokka. Nnoonya omwami Omukatoliki, wa myaka 45-55 nga talina mukyala. Ateekwa okuba ng’alina emmotoka n’amaka, ali ku ddagala nga yakoowa eby’okuzaala. Njagala alina omukwano ne bizinensi. Omuganda ow’empisa. Omusiraamu, Omulokole, eyeeddira Empeewo, Engabi n’Embogo temutawaana. Kuba 0756351224 ekiro kyokka.


text:
Amosi Amos
Chapter 1
1 Ebigambo bya Amosi eyali ow'oku basumba b’e Tekowa, bye yalaba ebya Isiraeri mu mirembe gya Uzziya kabaka wa Yuda, ne mu mirembe gya Yerobowaamu mutabani wa Yowaasi kabaka wa Isiraeri ng'ekyasigaddeyo emyaka ebiri okutuuka ku kikankano ky'ensi.
2 N'ayogera nti Mukama aliwuluguma ng'ayima e Sayuuni, era alireeta eddoboozi lye ng'ayima e Yerusaalemi; kale amalundiro ag'abasumba galiwnubaala, n'entikko ya Kalumeeri eriwotoka.
3 Bw'ati bw'ayogera Mukama nti Olw'ebyonoono bisatu ebya Ddamasiko, weewaawo, olw'ebina, sirikyusa kubonerezebwa kwakyo okukivaako; kubanga bawudde Gireyaadi n'ebintu ebiwuula eby'ebyuma:
4 naye ndiweereza omuliro mu nnyumba ya Kazayeeri, kale gulyokya amayumba ga Benukadadi.
5 Era ndimenya ekisiba kya Ddamasiko, ne mmalawo oyo abeera mu kiwonvu kya Aveni, n'oyo akwata omuggo ogw'obwakabaka ndimumalawo okuva ku nnyumba ya Adeni: n'abantu ab'e Busuuli baligenda mu busibe e Kiri, bw'ayogera Mukama.
6 Bw'ati bw'ayogera Mukama nti Olw'ebyonoono bya Gaza bisatu, weewaawo, olw'ebina, sirikyusa kubonerezebwa kwakyo okukivaako; kubanga batwala nga basibe eggwanga lyonna okubawaayo eri Edomu:
7 naye ndiweereza omuliro ku bbugwe w'e Gaza, era gulyokya amayumba gaakyo:
8 era ndimalawo abali mu Asudodi, n'oyo akwata omuggo ogw'obwakabaka ndimumalawo okuva ku Asukulooni: era ndikyusa omukono gwange okulwana ne Ekuloni, n'ekitundu ekifisseewo eky'Abafirisuuti balizikirira, bw'a yogera Mukama Katonda.
9 Bw'ati bw'ayogera Mukama nti Olw'ebyonoono bya Ttuulo bisatu, weewaawo, olw'ebina, sirikyusa kubonerezebwa kwakyo okukivaako; kubanga bagabula eggwanga lyonna eri Edomu ne batajjukira ndagaano ey'oluganda:
10 naye ndiweereza omuliro ku bbugwe w'e Ttuulo, era gulyokya amayumba gaakyo.
11 Bw'ati bw'ayogera Mukama nti Olw'ebyonoono bya Edomu bisatu, weewaawo, olw'ebina, sirikyusa kubonerezebwa kwe okumuvaako; kubanga yayigganyanga muganda we n'ekitala, n'asuula okusaasira kwonna, obusungu bwe ne butaagulataagula ennaku zonna n'aguguba n'ekiruyi kye emirembe gyonna:
12 naye ndiweereza omuliro ku Temani, era gulyokya amayumba ag'e Bozula.
13 Bw'ati bw'ayogera Mukama nti Olw'ebyonoono eby'abaana ba Amoni bisatu, weewaawo, olw'ebina, sirikyusa kubonerezebwa kwabwe okubavaako; kubanga babaaze abakazi abali embuuto ab'e Giriyaadi, balyoke bagaziye ensalo yaabwe:
14 naye ndikuma omuliro mu bbugwe w'e Labba, era gulyokya amayumba gaakyo, nga baleekaana ku lunaku olw'olutalo, kibuyaga ng'akunta ku lunaku olw'embuyaga ez'akazimu:
15 era kabaka waabwe aligenda mu busibe, ye n'abakungu be wamu, nw'ayogera Mukama.


text:
Omuyimbi Fyonna Nsubuga olutuuse mu ggwanga n’awera okubanyiya emiziki. Nsubuga yatuuse ku ssaawa 8:00 ez’emisana ku kisaawe e Ntebe era n’alangirira olutalo lw’omuziki ku bayimbi banne abakyala.
Yayaniriziddwa mikwano gye mu ssanyu ery’ekitalo olw’okudda ku butaka okuva e Bungereza gy’amaze ebbanga. Omanyi abadde atera okujja nga bw’addayo kyokka ku mulundi guno agamba nti azze kubeerera ddala wano anyiye abanene emiziki.
“Ndi musanyufu okudda era mbakakasa nti ennyimba ze ndeese mugenda kuziwulirira mu byenda kuba nneetegese ekimala.” Fyonna bwe yategeezezza nga yaakatuuka.
Abasinga bamumanyidde ku luyimba lwe ne Judith Babirye olwa ‘Y’amanyi Mukama’ wabula alina n’endala nnyingi okuli Jangu Eno, Nsiiba Nkulowooza, Show time, Mpaka mwisho n’endala.


text:
Matayo Matthew
Chapter 16
1 Abafalisaayo n'Abasaddukaayo ne bajja, ne bamukema ne bamusaba okubalaga akabonero akava mu ggulu.
2 Naye n'addamu n'abagamba nti Bwe buba akawungeezi, mugamba nti Bunaaba bulungi: kubanga eggulu limyuse.
3 N'enkya nti Wanaaba omuyaga leero: kubanga eggulu limyuse libindabinda. Mumanyi okwawula eggulu bwe lifaanana; naye temuyinza kwawula bubonero bwa biro?
4 Ab'emirembe emibi era egy'obwenzi banoonya akabonero; so tebaliweebwa kabonero, wabula akabonero ka Yona. N'abaleka, n'agenda.
5 Abayigirizwa ne bajja emitala w'eri, ne beerabira okutwala emigaati.
6 Yesu n'abagamba nti Mutunuulire mwekuume ekizimbulukusa eky'Abafalisaayo n'Abasaddukaayo.
7 Ne bawakana bokka na bokka, nga bagamba nti Kubanga tetuleese migaati.
8 Yesu n'amanya n'agamba nti Mmwe abalina okukkiriza okutono, kiki ekibawakanya mwekka na mwekka kubanga temulina migaati?
9 Temunnaba kutegeera, so temujjukira migaati etaano eri abo enkumi ettaano, n'ebibbo bwe byali bye mwakuŋŋaanya
10 Era emigaati omusanvu eri abo enkumi ennya, n'ebisero bwe byali bye mwakuŋŋaanya?
11 Ekibalobedde ki okutegeera nti sibagambiridde lwa migaati? Naye mwekuume ekizimbulukusa eky'Abafalisaayo n'Abasaddukaayo.
12 Ne balyoka bategeera nti tagambye kwekuuma kizimbulukusa kya migaati, wabula okuyigiriza kw'Abafalisaayo n'Abasaddukaayo.
13 Awo, Yesu bwe yajja ku njuyi z'e Kayisaliya ekya Firipo, n'abuuza abayigirizwa be, ng'agamba nti Omwana w'omuntu abantu bamuyita batya?
14 Ne bagamba nti Abalala bamuyita Yokaana Omubatiza; abalala nti Eriya: abalala nti Yeremiya, oba omu ku bannabbi.
15 N'abagamba nti Naye mmwe mumpita mutya?
16 Simooni Peetero n'addamu n'agamba nti Ggwe Kristo, Omwana wa Katonda omulamu.
17 Yesu n'addamu n'amugamba nti Olina omukisa, Simooni Ba-Yona: kubanga omubiri n'omusaayi tebyakubikkulira ekyo, wabula Kitange ali mu ggulu.
18 Nange nkugamba nti Ggwe Peetero, nange ndizimba ekkanisa yange ku lwazi luno: so n'emiryango egy'Emagombe tegirigiyinza.
19 Ndikuwa ebisumuluzo by'okwakabaka obw'omu ggulu: kyonna kyonna ky'olisiba ku nsi kirisibibwa mu ggulu: kyonna kyonna ky'olisumulula ku nsi kirisumululibwa mu ggulu.
20 Awo n'akuutira abayigirizwa baleme okubuulirako omuntu nti ye Kristo.
21 Yesu n'asookera awo okubuulira abayigirizwa be nti kimugwanira okugenda e Yerusaalemi, okubonyaabonyezebwa ennyo abakadde ne bakabona abakulu n'abawandiisi, n'okuttibwa, ne ku lunaku olw'okusatu okuzuukizibwa.
22 Peetero n'amutwala, n'atanula okumunenya, ng'agamba nti Nedda, Mukama wange: ekyo tekirikubaako n'akatono.
23 N'akyuka, n'agamba Peetero nti Dda ennyuma wange, Setaani, oli nkonge gye ndi: kubanga tolowooza bya Katonda, wabula eby'abantu.
24 Awo Yesu n'agamba abayigirizwa be nti Omuntu bw'ayagala okujja ennyuma wange, yeefiirize yekka yeetikke omusalaba gwe, angoberere.
25 Kubanga buli ayagaIa okulokola obulamu bwe alibubuza: na buli alibuza obulamu bwe ku lwange alibulaba.
26 Kubanga omuntu kulimugasa kutya okulya ensi yonna, naye ng'afiiriddwa obulamu bwe? oba omuntu aliwaayo ki okununula obulamu bwe?
27 Kubanga Omwana w'omuntu agenda kujjira mu kitiibwa kya Kitaawe ne bamalayika be; n'alyoka asasula buli muntu nga bwe yakola.
28 Ddala mbagamba nti Waliwo ku bano abayimiridde wano, abatalirega ku kufa n'akatono, okutuusa lwe baliraba Omwana w'omuntu ng'ajja mu bwakabaka bwe.


text:
Matayo Matthew
Chapter 26
1 Awo olwatuuka Yesu bwe yamala ebigambo ebyo byonna, n'agamba abayigirizwa be nti
2 Mumanyi nti olw'ebbiri walibaawo Okuyitako, n'Omwana w'omuntu aliweebwayo okukomererwa.
3 Awo bakabona abakulu n'abakadde b'abantu ne bakuŋŋaanira mu kigango kya kabona asinga obukulu, eyayitibwa Kayaafa;
4 ne bateeseza wamu Yesu okumukwasa amagezi, bamutte.
5 Naye ne bagamba nti Tuleme okumukwatira ku lunaku olukulu, abantu baleme okukaayana.
6 Naye Yesu bwe yali mu Bessaniya, mu nju ya Simooni omugenge,
7 omukazi n'ajja gy'ali, eyalina eccupa ey'amafuta ag'omugavu ag'omuwendo omungi ennyo, n'agamufuka ku mutwe, ng'atudde alya.
8 Naye abayigirizwa bwe baalaba, ne banyiiga ne bagamba nti Gafudde ki gano?
9 Kubanga gano singa gatundiddwa gandivuddemu ebintu bingi, okuwa abaavu.
10 Naye Yesu bwe yategeera n'abagamba nti Munakuwaliza ki omukazi? kubanga ankoze ekigambo ekirungi.
11 Kubanga abaavu be muli nabo bulijjo; naye temuli nange bulijjo.
12 Kubanga bw'afuse amafuta gano ku mubiri gwange, anziraze okunziika.
13 Mazima mbagamba nti Enjiri eno buli gy'eneebuulirwanga mu nsi zonna, n'ekyo omukazi ono ky'akoze kinaayogerwangako okumujjukira.
14 Awo omu ku abo ekkumi n'ababiri, eyayitibwa Yuda Isukalyoti, n'agenda eri bakabona abakulu,
15 n'agamba nti Mukkiriza kumpa ki, nange ndimuwaayo gye muli? Ne bamugerera ebitundu bya ffeeza amakumi asatu.
16 N'asookera awo okunoonya ebbanga bw'anaamuwaayo.
17 Naye ku lunaku olusookerwako olw'emigaati egitazimbulukuswa, abayigirizwa ne bajja eri Yesu, ne bagamba nti Oyagala tuteekereteekere wa Okuyitako gy'onookuliira?
18 N'agamba nti Mugende mu kibuga ewa gundi, mumugambe nti Omuyigiriza agambye nti Ekiseera kyange kinaatera okutuuka; ewuwo gye nnaaliira Okuyitako n'abayigirizwa bange.
19 Abayigirizwa ne bakola nga Yesu bw'abalagidde; ne bateekateeka Okuyitako.
20 Awo obudde bwe bwawungeera, n'atuula okulya n'abayigirizwa ekkumi n'ababiri;
21 era baali balya; n'agamba nti Mazima mbagamba nti omu ku mmwe anandyamu olukwe.
22 Ne banakuwala nnyo, ne batanula kinnoomu okumugamba nti Mukama wange, ye nze?
23 Naye n'addamu n'agamba nti Oyo akozezza awamu nange mu kibya, ye anandyamu olukwe.
24 Omwana w'omuntu agenda, nga bwe yawandiikirwa: naye zisanze omuntu oyo anaalyamu olukwe Omwana w'omuntu! kyandibadde kirungi eri oyo singa teyazaalibwa omuntu oyo.
25 Yuda, eyamulyamu olukwe, n'addamu n'agamba nti Labbi, ye nze? N'amugamba nti Ggwe oyogedde.
26 Era baali bakyalya, Yesu n'atoola omugaati, ne yeebaza, n'agumenyamu; n'awa abayigirizwa, n'agamba nti Mutoole, mulye; guno gwe mubiri gwange.
27 N'atoola ekikompe, ne yeebaza, n'abawa, ng'agamba nti Munywe ku kino mwenna;
28 kubanga kino gwe musaayi gwange ogw'endagaano, oguyiika ku lw'abangi olw'okuggyawo ebibi.
29 Naye mbagamba nti Sirinywa n'akatono okusooka leero ku guno ogubala ku muzabbibu, okutuusa ku lunaku luli lwe ndigunywa omuggya awamu nammwe mu bwakabaka bwa Kitange.
30 Bwe baamala okuyimba ne bafuluma okugenda ku lusozi olwa Zeyituuni.
31 Awo Yesu n'abagamba nti Mmwe mwenna muneesittala ku lwange ekiro kino: kubanga kyawandiikibwa nti Ndikuba omusumba, n'endiga ez'omu kisibo zirisaasaanyizibwa.
32 Naye bwe ndimala okuzuukizibwa, ndibakulembera okugenda e Ggaliraaya.
33 Naye Peetero n'addamu n'amugamba nti Bonna bwe baneesittala ku lulwo, nze seesittale n'akatono.
34 Yesu n'amugamba nti Mazima nkugamba nti Mu kiro kino, enkoko eneeba tennakookolima, ononneegaana emirundi esatu.
35 Peetero n'amugamba nti Newakubadde nga kiiŋŋwanira okufiira awamu naawe, siikwegaane n'akatono. N'abayigirizwa bonna ne boogera bwe batyo.
36 Awo Yesu n'atuuka nabo mu kifo ekiyitibwa Gesusemane, n'agamba abayigirizwa be nti Mutuule wano, ŋŋende eri nsabe.
37 N'atwala Peetero n'abaana ba Zebbedaayo bombi, n'atanula okunakuwala n'okweraliikirira ennyo.
38 Awo n'abagamba nti Omwoyo gwange guliko ennaku nnyingi, zigenda kunzita : mubeere wano, mutunule nange.
39 N'atambulako katono, n'avuunama, n'asaba, n'agamba nti Ai Kitange, ekikompe kino kinveeko, oba kiyinzika: naye si nga nze bwe njagala wabula nga ggwe bw’oyagala.
40 Nadda eri abayigirizwa, n'abasanga nga beebase, n'agamba Peetero nti Kazzi temuyinzizza kutunula nange n'essaawa emu?
41 Mutunule musabe, muleme okuyingira mu kukemebwa: omwoyo gwe gwagala naye omubiri gwe munafu.
42 Nate n'agenda omulundi ogw'okubiri, n'asaba, ng'agamba nti Ai Kitange, oba nga kino tekiyinza kunvaako, wabula nze okukinywa, ky'oyagala kikolebwe.
43 N'ajja nate n'abasanga nga beebase, kubanga amaaso gaabwe gaali gakambagga.
44 N'abaleka nate, n'agenda, n'asaba omulundi ogw'okusatu, n'ayogera nate ebigambo bimu na biri.
45 Awo n'ajja eri abayigirizwa, n'abagamba nti Mwebakire ddala kaakano, muwummule: laba, ekiseera kinaatera okutuuka, n'Omwana w'omuntu aweereddwayo mu mikono gy'abalina ebibi.
46 Muyimuke tugende: laba, andyamu olukwe anaatera okutuuka.
47 Yali akyayogera, laba, Yuda, omu ku kkumi n'ababiri, n'ajja, ng'alina ebibiina bingi ebirina ebitala n'emiggo, nga bava eri bakabona abakulu n'abakadde b'abantu.
48 Naye oyo amulyamu olukwe yabawa akabonero, ng'agamba nti Gwe nnaanywegera, nga ye wuuyo: mumukwate.
49 Amangu ago n'ajja awali Yesu, n'agamba nti Mirembe, Labbi; n'amunywegera nnyo.
50 Yesu n'amugamba nti Munnange, kola ky'ojjiridde. Awo ne bajja, Yesu ne bamussaako emikono, ne bamukwata.
51 Laba, omu ku abo abaali ne Yesu, n'agolola omukono, n'asowola ekitala kye, n'atema omuddu wa kabona asinga obukulu, n'amusalako okutu.
52 Awo Yesu n'amugamba nti Ekitala kyo kizze mu kifo kyakyo: kubanga abo bonna abakwata ekitala balifa kitala.
53 Oba olowooza nti ssiyinza kwegayirira Kitange, naye n'ampeereza kaakano bamalayika okusinga liigyoni ekkumi n'ebbiri?
54 Kale binaatuukirira bitya ebyawandiikibwa nti kigwanira okuba bwe bityo?
55 Mu kiseera ekyo Yesu n'agamba ebibiina nti Muli ng'abajjiridde omunyazi n'ebitala n'emiggo okunkwata? Nnatuulanga buli lunaku mu yeekaalu nga njigiriza, ne mutankwata.
56 Naye kino kyonna kituuse, bannabbi bye baawandiika era bituukirizibwe. Awo abayigirizwa bonna ne bamwabulira, ne badduka.
57 Ne bali abaakwata Yesu, ne bamutwala ewa Kayaafa kabona asinga obukulu, abawandiisi n'abakadde gye baakuŋŋaanira.
58 Naye Peetero n'amuvaako ennyuma wala, okutuuka mu kigango kya kabona asinga obukulu, n'ayingira munda, n'atuula n'abaweereza, alabe we binakkira.
59 Naye bakabona abakulu n'ab'omu lukiiko bonna ne banoonya obujulirwa obw'obulimba ku Yesu, balyoke bamutte;
60 ne batabulaba, newakubadde ng'abajulirwa ab'obulimba bangi abajja. Naye oluvannyuma ne bajja babiri,
61 ne bagamba nti Ono yagamba nti Nnyinza okumenya yeekaalu ya Katonda, n'okugizimbira ennaku ssatu.
62 Kabona asinga obukulu n'ayimirira, n'amugamba nti Toyanukula n'akatono? kigambo ki bano kye bakulumiriza?
63 Naye Yesu n'asirika. Kabona asinga obukulu n'amugamba nti Nkulayiza Katonda omulamu, tubuulire oba nga ggwe Kristo, Omwana wa Katonda.
64 Yesu n'amugamba nti Oyogedde: naye mbagamba nti Okusooka leero muliraba Omwana w'omuntu ng'atudde ku mukono ogwa ddyo ogw'amaanyi, ng'ajjira ku bire eby'eggulu.
65 Awo kabona asinga obukulu n'ayuza ebyambalo bye, n'agamba nti Avvodde Katonda: twagalira ki nate abajulirwa? laba, muwulidde kaakano obuvvoozi bwe:
66 mulowooza mutya? Ne baddamu ne bagamba nti Agwanidde kufa.
67 Awo ne bamuwandira amalusu mu maaso ge, ne bamukuba ebikonde: abalala ne bamukuba empi
68 nga bagamba nti Tulagule Kristo: ani akukubye?
69 Naye Peetero yali atudde bweru mu kigango: omuwala n'ajja gy'ali, n'agamba nti Naawe wali wamu ne Yesu Omugaliraaya.
70 Naye ne yeegaanira mu maaso ga bonna ng'agamba nti Ky'ogamba sikimanyi.
71 Naye bwe yafuluma okutuuka mu kisasi, omuwala omulala n'amulaba n'agamba abantu abaali awo nti N'ono yali wamu ne Yesu Omunazaaleesi.
72 Ne yeegaana nate, n'alayira nti Omuntu oyo simumanyi.
73 Ne wayitawo ebba nga ttono, abaali bayimiridde awo ne bajja ne bagamba Peetero nti Mazima naawe oli munnaabwe; kubanga enjogera yo ekutegeezezza.
74 Awo n'atanula okukolima n'okulayira nti Omuntu oyo simumanyi. Amangu ago enkoko n'ekookolima.
75 Peetero n'ajjukira ekigambo Yesu kye yagamba nti Enkoko eneeba tennaba kukookolima ononneegaanira emirundi esatu. N'afuluma ebweru, n'akaaba nnyo amaziga.


text:
Chapter 16
1 Awo ssabbiiti bwe yaggwaako, Malyamu Magudaleene ne Malyamu nnyina Yakobo, ne Saalome ne bagula eby'akaloosa, bajje bamusiige.
2 Awo bwe bwakya enkya ku lunaku olusooka mu wiiki, enjuba bwe yali yaakavaayo ne bajja ku ntaana.
3 Awo baali beebuuzaganya bokka nti Ani anaatuyiringisiza ejjinja okuliggya ku mulyango gw'entaana?
4 Awo bwe baatunuulira, ne balaba ejjinja nga liyiringisibbwa ku bbali; kubanga lyali ddene nnyo.
5 Awo bwe baayingira mu ntaana, ne balaba omulenzi ng'atudde ku luuyi olwa ddyo, ng'ayambadde olugoye olutukuvu; ne bawuniikirira.
6 N'abagamba nti Temuwuniikirira: munoonya Yesu, Omunazaaleesi, eyakomererwa: azuukidde; tali wano: laba, ekifo we baamussa.
7 Naye mugende, mubuulire abayigirizwa be ne Peetero nti Abakulembedde okugenda e Ggaliraaya. Eyo gye mulimulabira nga bwe yabagamba.
8 Ne bava ku ntaana nga baddukana mangu; kubanga okukankana n'okusamaalirira byali bibakutte: so ne batabuulirako muntu kigambo, kubanga baatya.
9 Awo bwe yamala okuzuukira mu makya ku lunaku olw'olubereberye ku nnaku omusanvu n'asooka okulabikira Malyamu Magudaleene gwe yagobako dayimooni omusanvu.
10 Oyo n'agenda n'abuulira abaayitanga naye, nga banakuwala nga bakaaba.
11 Awo bo, bwe baawulira nga mulamu, ng'alabiddwa ye, ne batakkiriza.
12 Ebyo bwe byaggwa n'alabikira bannaabwe babiri mu kifaananyi kirala, nga batambula nga bagenda mu kyalo.
13 Awo abo ne bagenda ne babuulira bali abalala, so ne batabakkiriza.
14 Oluvannyuma n'alabikira ekkumi n'omu nga batudde ku mmere; n'abanenya olw'obutakkiriza n'obukakaayavu bw'emitima gyabwe, kubanga tebakkiriza abaamulaba ng'amaze okuzuukira:
15 N'abagamba nti Mugende mu nsi zonna, mubuulire enjiri eri ebitonde byonna.
16 Akkiriza n'abatizibwa, alirokoka, naye atakkiriza omusango gulimusinga.
17 Era obubonero buno bunaagendanga n'abo abakkiriza: banaagobanga emizimu mu linnya lyange; banaayogeranga ennimi empya;
18 banaakwatanga ku misota, bwe banaanywanga ekintu ekitta, tekiibakolenga kabi n'akatono; banassangako emikono abalwadde, nabo banaawonanga.
19 Awo Mukama waffe Yesu bwe yamala okwogera nabo, n'atwalibwa mu ggulu, n'atuula ku mukono ogwa ddyo ogwa Katonda.
20 Bali ne bafuluma, ne babuulira wonna wonna, Mukama waffe ng'akoleranga wamu nabo era ng'anyweza ekigambo mu bubonero obwakiddiriranga. Amiina.


text:
Yeremiya Jeremiah
Chapter 16
1 Era ekigambo kya Mukama ne kijja gye ndi nga kyogera nti
2 Towasanga mukazi, so tozaalira baana ba bulenzi newakubadde ab'obuwala mu kifo kino.
3 Kubanga Mukama bw'ayogera bw'ati eby'abaana ab'obulenzi n'ab'obuwala abazaalirwa mu kifo kino n'ebya bannyaabwe ababazaala n'ebya bakitaabwe ababazaalira mu nsi muno, nti
4 Balifa bubi; tebalikungubagirwa so tebaliziikibwa; baliba ng'obusa ku maaso g'ettaka: era balimalibwawo n'ekitala n'enjala n'emirambo gyabwe giriba mmere ya nnyonyi ez'omu bbanga era ya nsolo ez'omu nsi.
5 Kubanga bw'ati bw'ayogera Mukama nti Toyingira mu nnyumba mwe bakungubagira, so togenda kukuba biwoobe, so tobakaabira: kubanga nziye emirembe gyange ku bantu bano, bw'ayogera Mukama, mbaggyeeko ekisa n'okusaasira okulungi.
6 Abakulu era n'abato balifiira mu nsi eno: tebaliziikibwa so n'abantu tebalibakungubagira, so tebalyesala so tebalibeemwerera:
7 so abantu tebalibabegera mmere nga babakaabira, okubakubagiza olw'abafu; so abantu tebalibawa kikompe kya kusanyusa okunywa olwa kitaabwe oba olwa nnyaabwe.
8 So toliyingira mu nnyumba mwe baliira embaga, okutuula nabo, okulya n'okunywa.
9 Kubanga bw'ati bw'ayogera Mukama w'eggye, Katonda wa Isiraeri, nti Laba, ndikomya mu kifo kino mu maaso gammwe nammwe nga mukyali balamu, eddoboozi ery'ebinyumu n'eddoboozi ery'okusanyuka, eddoboozi eryawasa omugole n'eddoboozi ly'omugole.
10 Awo olulituuka bw'olitegeeza abantu bano ebigambo bino byonna, bo ne bakugamba nti Kiki ekyogezezza Mukama obubi buno bwonna obunene eri ffe? oba atulanga ki? oba kyonoono ki kye twonoonye Mukama Katonda waffe?
11 kale n'olyoka obagamba nti Kubanga bajjajjammwe banvaako, bw'ayogera Mukama, ne batambula okugoberera bakatonda abalala ne babaweereza ne babasinza ne bava ku nze, so tebaakwata mateeka gange;
12 nammwe mwakola bubi okusinga bajjajjammwe; kubanga, laba, mutambula buli muntu ng'obukakanyavu bw'omutima gwe omubi bwe buli n'okuwulira ne mutampulira
13 kyendiva mbagoba mu nsi eno okugenda mu nsi gye mutamanyanga, mmwe newakubadde bajjajjammwe; era munaaweererezanga eyo bakatonda abalala emisana n'ekiro; kubanga siribalaga kisa n'akatono.
14 Kale, laba, ennaku zijja, bw'ayogera Mukama, lwe batakyayogera nti Nga Mukama bw'ali omulamu eyaggya abaana ba Isiraeri mu nsi y'e Misiri;
15 naye nti Nga Mukama bw'ali omulamu eyaggya abaana ba Isiraeri mu nsi ey'obukiika obwa kkono ne mu matwale gonna gye yali abagobedde: era ndibakomyawo mu nsi y'ewaabwe gye nnawa bajjajjaabwe.
16 Laba, nditumya abavubi bangi, bw'ayogera Mukama, era balibavuba; oluvannyuma nditumya abayizzi bangi, era balibayigga okubaggya ku buli lusozi ne ku buli kasozi, ne mu bunnya obw'omu mayinja.
17 Kubanga amaaso gange gatunuulira amakubo gaabwe gonna: tegakisibwa bwenyi bwange, so n'obutali butuukirivu bwabwe tebukwekebwa maaso gange.
18 Era okusooka ndisasula obutali butuukirivu bwabwe n'ekibi kyabwe emirundi ebiri; kubanga bayonoona ensi yange n'emirambo egy'ebintu byabwe eby'ebivve, era bajjuzizza obusika bwange emizizo gyabwe.
19 Ai Mukama, amaanyi gange era ekigo kyange, era obuddukiro bwange ku nnaku olw'okulabiramu ennaku, eri gwe amawanga gye galijja nga bava ku nkomerero z'ensi, era balyogera nti Bajjajjaffe baasikira bulimba bwereere, birerya n'ebigambo ebitaliiko kye bigasa.
20 Omuntu alyekolera bakatonda, era abatali bakatonda?
21 Kale, laba, ndibamanyisa, omulundi guno gwokka ndibamanyisa omukono gwange n'amaanyi gange; era balimanya ng'erinnya lyange Yakuwa.


text:
2 Ebyomumirembe 2 Chronicles
Chapter 3
1 Awo Sulemaani n'atanula okuzimba ennyumba ya Mukama Yerusaalemi ku lusozi Moliya, Mukama kwe yalabikirira Dawudi kitaawe, gye yateekateeka mu kifo Dawudi kye yalagira, mu gguuliro lya Olunaani Omuyebusi.
2 Awo n'atanula okuzimba ku lunaku olw'okubiri olw'omwezi ogw'okubiri mu mwaka ogw'okuna kasookedde alya obwakabaka.
3 Era gino gye misingi Sulemaani gye yakuba okizimba ennyumba ya Katonda Obuwanvu bwayo mu mikono ng'ekigero eky'olubereberye bwe kyali bwali emikono nkaaga, n'obugazi emikono amakumi abiri.
4 N'ekisasi ekyali mu maaso g'ennyumba, obuwanvu bwakyo ng'obugazi bw'ennyumba bwe bwali bwali emikono amakumi abiri, n'obugulumivu kikumi mu abiri: n'akibikkako munda zaabu ennongoofu.
5 N'ennyumba ennene n'agibikkako embaawo ez'emiberosi gye yabikkako zaabu ennongoofu, n'akolako enkindu n'emikuufu.
6 N'ayonja ennyumba n'amayinja ag'omuwendo omungi olw'obulungi: ne zaabu yali zaabu Eyepaluvayimu.
7 Era n'ennyumba n'agibikkako zaabu, emiti n'emiryango n'ebisenge byayo n'enzigi zaayo; ne bakerubi ababajje ku bisenge.
8 N'akola ennyumba entukuvu ennyo; obuwanvu bwayo ng'obugazi bw'ennyumba bwe bwali bwali emikono amakumi abiri, n'obugazi bwayo emikono amakumi abiri: n'agibikkako zaabu ennongoofu, eweza talanta lukaaga.
9 N'obuzito bw'emisumaali bwali sekeri eza zaabu amakumi ataano. N'abikkako zaabu enju eza waggulu. N'azibikkako zaabu.
10 Ne mu nnyumba entukuvu ennyo n'akolamu bakerubi babiri ab'omulimu ogw'ebifaananyi; ne bababikkako zaabu.
11 N'ebiwawaatiro bya bakerubi obuwanvu bwabyo emikono amakumi abiri: n'ekiwawaatiro kya kerubi omu kyali kya mikono etaano, nga kituuka ku kisenge ky'ennyumba; n'ekiwawaatiro eky'okubiri nakyo bwe kityo kya mikono etaano, nga kituuka ku kiwawaatiro kya kerubi munne.
12 N'ekiwawaatiro kya kerubi munne kyali kya mikono etaano, nga kituuka ku kisenge ky'ennyumba: n'ekiwawaatiro ekirala nakyo kya mikono etaano, nga kyegatta n'ekiwawaatiro kya kerubi munne.
13 Ebiwawaatiro bya bakerubi abo byebamba emikono amakumi abiri: era baayimirira ku bigere byabwe, n'amaaso gaabwe nga gatunuulira ennyumba.
14 N'akola eggigi lya kaniki n'olugoye olw'effulungu n'olutwakaavu ne bafuta ennungi, n'alikolako bakerubi.
15 Era n'akola mu maaso g'ennyumba empagi bbiri, obugulumivu bwazo emikono amakumi asatu mu etaano, n'omutwe ogwali ku zo kinneemu gwali emikono etaano.
16 N'akola emikuufu awayimibwa okwogera, n'agiteeka ku ntikko z'empagi; n'akola amakomamawanga kikumi n'agateeka ku mikuufu.
17 N'asimba empagi mu maaso ga yeekaalu, emu ku mukono ogwa ddyo n'ey'okubiri ku gwa kkono; n'atuuma ey'oku mukono ogwa ddyo erinnya lyayo Yakini, n'erinnya ly'ey'oku gwa kkono Bowaazi.


text:
Okubala Numbers
Chapter 15
1 Mukama n'agamba Musa nti
2 Yogera n'abaana ba Isiraeri obagambe nti Bwe mulimala okutuuka mu nsi gye munaatuulangamu, gye mbawa,
3 era nga mwagadde okuwaayo ekiweebwayo n'omuliro eri Mukama, ekiweebwayo ekyokebwa oba ssaddaaka, okutuukiriza obweyamo, oba okuba kye muwaayo ku bwammwe, oba ku mbaga zammwe ezaalagirwa, okunyookereza Mukama evvumbe eddungi, ku nte oba ku ndiga:
4 kale oyo anaawangayo ekitone kye anaawangayo eri Mukama ekiweebwayo eky'obutta eky'ekitundu eky'ekkumi ekya efa ey'obutta obulungi obutabuddwamu ekitundu eky'okuna ekya ini ey'amafuta:
5 n'envinnyo okuba ekiweebwayo ekyokunywa, ekitundu eky'okuna ekya ini, onootegekanga wamu n'ekiweebwayo ekyokebwa oba olwa ssaddaaka, olwa buli mwana gw'endiga.
6 Oba olw'endiga ennume onootegekanga okuba ekiweebwayo eky'obutta ebitundu bibiri eby'ekkumi ebya efa ey'obutta obulungi obutabuddwamu ekitundu eky'okusatu ekya ini ey'amafuta:
7 era okuba ekiweebwayo ekyokunywa onoowangayo ekitundu eky'okusatu ekya ini ey'envinnyo, ey'akawoowo eri Mukama.
8 Era bw'onootegekanga ente okuba ekiweebwayo ekyokebwa oba okuba ssaddaaka, okutuukiriza obweyamo, oba okuba ebiweebwayo olw'emirembe eri Mukama:
9 kale anaawangayo wamu n'ente ekiweebwayo eky'obutta eky'ebitundu bisatu eby'ekkumi ebya efa ey'obutta obulungi obutabuddwamu ekitundu kya ini ey'amafuta.
10 Era onoowangayo okuba ekiweebwayo ekyokunywa kitundu kya ini ey'envinnyo, okuba ekiweebwayo ekikolebwa n'omuliro, eky'akawoowo eri Mukama.
11 Bwe kityo bwe kinaakolebwanga olwa buli nte, oba olwa buli ndiga ennume, oba olwa buli mwana gw'endiga omulume, oba abaana b'embuzi.
12 Ng'omuwendo gwe munaateekanga bwe gunaabanga, bwe munaakolanga bwe mutyo kinneemu ng'omuwendo gwazo bwe gunaabanga.
13 Enzaalwa bonna banaakolanga ebyo bwe batyo, bwe banaawangayo ekiweebwayo ekikolebwa n'omuliro, eky'evvumbe eddungi eri Mukama:
14 Era omugenyi bw'anaatuulanga nammwe, oba buli anaabanga mu mmwe mu mirembe gyammwe gyonna, era ng'ayagadde okuwaayo ekiweebwayo ekikolebwa n'omuliro, eky'evvumbe eddungi eri Mukama; nga mmwe bwe mukola, naye bw'anaakolanga bw'atyo.
15 Mu kibiina, wanaabangawo etteeka limu gye muli n'eri omugenyi anaatuulanga mu mmwe, etteeka eritaliggwaawo mu mirembe gyammwe gyonna: nga mmwe bwe muli, n'omugenyi bw'anaabanga bw'atyo mu maaso ga Mukama.
16 Etteeka limu n'obulombolombo bumu binaabanga gye muli n'eri omugenyi anaatuulanga nammwe.
17 Mukama n'agamba Musa nti
18 Yogera n'abaana ba Isiraeri obagambe nti Bwe mulituuka mu nsi gye mbatwala, awo olunaatuukanga,
19 bwe munaalyanga ku mugaati ogw'ensi, munaawangayo ekiweebwayo ekisitulibwa eri Mukama.
20 Ku mugoyo gwammwe ogw'olubereberye kwe munaggyanga omugaati ne muguwaayo okuba ekiweebwayo ekisitulibwa: nga bwe mukola ekiweebwayo ekisitulibwa eky'omu guuliro, bwe munaakisitulanga bwe mutyo.
21 Ku mugoyo gwammwe ogw'olubereberye kwe munaggyanga okuwa Mukama ekiweebwayo ekisitulibwa mu mirembe gyammwe gyonna.
22 Era bwe munaasobyanga ne mutakwata biragiro bino byonna, Mukama bye yabuulira Musa,
23 byonna Mukama bye yabalagira n'omukono gwa Musa, okuva ku lunaku Mukama lwe yalagirirako, n'oluvannyuma lwonna mu mirembe gyammwe gyonna;
24 awo olunaatuukanga, bwe munaabanga mukikoze nga temumanyiridde, ekibiina nga tekimanyi, ekibiina kyonna banaawangayo ente emu envubuka okuba ekiweebwayo ekyokebwa, olw'evvumbe eddungi eri Mukama, wamu n'ekiweebwayo kyako eky'obutta n'ekiweebwayo kyako eky'okunywa, ng'etteeka bwe liri, n'embuzi emu ennume okuba ekiweebwayo olw'ekibi.
25 Era kabona anaatangiriranga ekibiina kyonna eky'abaana ba Isiraeri, era banaasonyiyibwanga; kubanga kubadde kusobya, era nga baleese ekitone kyabwe, ekiweebwayo ekikolebwa n'omuliro eri Mukama, n'ekyabwe ekiweebwayo olw'ekibi mu maaso ga Mukama, olw'okusobya kwabwe:
26 n'ekibiina kyonna eky'abaana ba Isiraeri banaasonyiyibwanga, n'omugenyi atuula mu bo; kubanga kyakolebwa nga tebamanyiridde eri abantu bonna.
27 Era omuntu bw'anaayonoonanga nga tamanyiridde, kale anaawangayo embuzi enduusi etennamala mwaka gumu okuba ekiweebwayo olw'ekibi.
28 Era kabona anaatangiriranga obulamu obusobya, bw'anaayonoonanga nga tamanyiridde, mu maaso ga Mukama, okumutangirira; kale anaasonyiyibwanga.
29 Munaabanga n'etteeka limu eri oyo anaakolanga ekikolwa kyonna nga tamanyiridde, eri enzaalwa mu baana ba Isiraeri, n'eri omugenyi atuula mu bo.
30 Naye obulamu obunaakolanga ekikolwa kyonna n'ekyejo, oba nga nzaalwa oba nga mugenyi, oyo ng'avvodde Mukama; n'obulamu obwo bunaazikirizibwanga mu bantu be.
31 Kubanga anyoomye ekigambo kya Mukama era ng'amenye ekiragiro kye; obulamu obwo bunaazikiririzibwanga ddala, obutali butuukirivu bwe bunaabanga ku ye.
32 Awo abaana ba Isiraeri bwe baali nga bakyali mu ddungu, ne basanga omuntu ng'alondera enku ku lunaku lwa ssabbiiti.
33 N'abo abaamusanga ng'alonda enku ne bamuleetera Musa ne Alooni n'ekibiina kyonna.
34 Ne bamusiba, kubanga kyali tekinnategeezebwa bw'anaakolebwa.
35 Mukama n'agamba Musa nti Omuntu oyo taaleme kuttibwa: ekibiina kyonna kinaamukubira amayinja ebweru w'olusiisira.
36 Ekibiina kyonna ne bamutwala ebweru w'olusiisira, ne bamukuba amayinja, n'afa; nga Mukama bwe yalagira Musa.
37 Mukama n'agamba Musa nti
38 Yogera n'abaana ba Isiraeri obalagire okwekolera amatanvuwa ku nkugiro z'ebyambalo byabwe mu mirembe gyabwe gyonna, era bateeke omugwa ogwa kaniki ku matanvuwa agali ku buli lukugiro:
39 era ganaabanga gye muli amatanvuuwa, mugalabenga mujjukire ebiragiro byonna ebya Mukama, mubikolenga; muleme okutambulatambula okugoberera omutima gwammwe mmwe n'amaaso gammwe mmwe, bye muyisa okugoberera okwenda nabyo:
40 mujjukire ebiragiro byange byonna mubikole, mube batukuvu eri Katonda wammwe.
41 Nze Mukama Katonda wammwe, eyabaggya mu nsi y'e Misiri, okuba Katonda wammwe: nze Mukama Katonda wammwe.


text:
1 Samwiri 1 Samuel
Chapter 24
1 Awo olwatuuka Sawulo bwe yakomawo ng'amaze okugoberera Abafirisuuti, ne bamubuulira nti Laba, Dawudi ali mu ddungu erya Engedi.
2 Awo Sawulo n’atwala abasajja enkumi ssatu abaalondebwa mu Isiraeri yenna, n'agenda okunoonya Dawudi n'abasajja be ku njazi ez'embulabuzi.
3 N'ajja ku bisibo by'endiga mu kkubo awali empuku; Sawulo n'ayingira okubikka ku bigere bye. Era Dawudi n’abasajja be baali batudde mu bifo eby'omu mpuku ebyakomererayo munda.
4 Abasajja ba Dawudi ne bamugamba nti Laba, olunaku Mukama lwe yakugambako nti Laba, ndigabula omulabe wo mu mukono gwo, era olimukola nga bw'olisiima. Awo Dawudi n'agolokoka n’asala ku kirenge ky'ekyambalo kya Sawulo mu kyama.
5 Awo olwatuuka oluvannyuma Dawudi n'alumwa omwoyo, kubanga yasala ku kirenge kya Sawulo.
6 N'agamba abasajja be nti Mukama akiddize eri nze okukola mukama wange Mukama gwe yafukako amafuta ekigambo kino, okumugololera omukono gwange kubanga ye oyo Mukama gwe yafukako amafuta.
7 Awo Dawudi n’aziyiza abasajja be n'ebigambo ebyo, n'atabaganya kumugolokokerako Sawulo. Awo Sawulo n'agolokoka n'ava mu mpuku n’agenda.
8 Awo ne Dawudi n'agolokoka oluvannyuma n'ava mu mpuku n'akoowoola Sawulo ng'ayogera nti Mukama wange kabaka. Awo Sawulo bwe yakebuka, Dawudi n'avuunama amaaso ge ne yeeyanza.
9 Dawudi n'agamba Sawulo nti Kiki ekikuwuliza ebigambo by'abantu nga boogera nti Laba, Dawudi ayagala okukukola akabi?
10 Laba, leero amaaso go galabye Mukama bw'abadde akugabudde mu mukono gwange leero mu mpuku: era wabaddewo abaŋŋambye okukutta: naye eriiso lyange ne likusaasira; ne ŋŋamba nti Sijja kugolola mukono gwange ku mukama wange; kubanga ye oyo Mukama gwe yafukako amafuta.
11 Era, kitange, laba, weewaawo, laba, ekirenge ky'ekyambalo kyo mu ngalo zange; kale kubanga nsaze ku kirenge ky'ekyambalo kyo ne sikutta, tegeera olabe nga tewali kabi newakubadde ekyonoono mu mukono gwange; so sikusobezza newakubadde ng'oyigganya obulamu bwange okubukwata:
12 Mukama asale omusango wakati wange naawe, Mukama akuwalaneko eggwanga lyange: naye, omukono gwange teguliba ku ggwe.
13 Ng'olugero olw'ab'edda bwe lwogera nti Mu babi mwe muva obubi: naye omukono gwange teguliba ku ggwe.
14 Kabaka wa Isiraeri atabadde ani? ogoberera ani? ogoberera embwa enfu, enkukunyi.
15 Kale Mukama abe mulamuzi, asale omusango gwange n'ogugwo, alabe awoze ensonga yange andokole mu mukono gwo.
16 Awo olwatuuka Dawudi bwe yamala okugamba Sawulo ebigambo ebyo, Sawulo n'ayogera nti Lino lye ddoboozi lyo, mwana wange Dawudi? Sawulo n'ayimusa eddoboozi lye n'akaaba amaziga.
17 N'agamba Dawudi nti Ggwe onsinga obutuukirivu: kubanga onsasudde obulungi, naye nze nkusasudde obubi.
18 Era oyatudde leero bw'onkoze obulungi: kuba Mukama ng'angabudde mu mukono gwo n'otonzita.
19 Kubanga omuntu bw'asanga omulabe we, anaamuganya okugenda nga mulamu? Kale Mukama akuwe empeera ennungi olw'ekyo ky'onkoze leero.
20 Era nno, laba, mmanyi nga tolirema kuba kabaka, era ng'obwakabaka bwa Isiraeri bulinywezebwa mu mukono gwo.
21 Kale nno kaakano ndayirira Mukama nga tolizikiriza zzadde lyange eririddawo, so nga tolimalawo linnya lyange okuliggya mu nnyumba ya kitange.
22 Dawudi n'alayirira Sawulo. Sawulo n'addayo eka; naye Dawudi n'abasajja be ne bayambuka mu mpuku.


text:
Okukula [Okw’omwoyo] - Growth [Spiritual]
- Yobu - Job 23:10 Naye amanyi ekkubo lye nkwata; Bw'alimala okunkema, ndivaamu nga zaabu.
- Engero - Proverbs 3:12 Kubanga Mukama gw'ayagala gw'anenya; Era nga kitaawe omwana we gw'asanyukira.
- Yeremiya - Jeremiah 18:4 Awo ekintu kye yali akola n'ebbumba bwe kyayonoonekera mu mukono gw'omubumbi, n'akibumba nate okuba ekintu ekirala ng'omubumbi bwe yasiima okukibumba.
- Ezekyeri - Ezekiel 22:14 Omutima gwo guliyinza okugumiikiriza, oba emikono gyo giriyinza okuba n'amaanyi, mu nnaku mm nditeeseza ebibyo? nze Mukama nkyogedde n'okukola ndikikola.
- Matayo - Matthew 7:24 Buli muntu awulira ebigambo byange ebyo, n'amala abikola, kyaliva afaananyizibwa n'omusajja ow'amagezi eyazimba enju ye ku lwazi:
- Matayo - Matthew 9:17 So tebafuka mwenge musu mu nsawo za maliba enkadde; kubanga bwe bakola bwe batyo, ensawo ez'amaliba ziyulika, n'omwenge guyiika, n'ensawo ez'amaliba zifaa faagana: naye, bafuka omwenge omusu mu nsawo ez'amaliba empya, byombi birama.
- Lukka - Luke 12:48 naye ataamanya n'akola ebisaanidde okumukubya, alikubwa mitono; na buli eyaweebwa ebingi, alinoonyezebwako bingi; n'oyo gwe baateresa ebingi, gwe balisinga okubuuza ebingi.
- Lukka - Luke 22:31, 32 Simooni, Simooni, laba, Setaani yeegayiridde okubawewa mmwe ng'eŋŋaano: naye nze nkusabidde, okukkiriza kwo kuleme okuddirira: naawe bw'omalanga okukyuka, onywezanga baganda bo.
- Yokaana - John 3:30 Ye kimugwanira okukula, naye nze okutoowala.
- Yokaana - John 12:24 Ddala ddala mbagamba nti Empeke y'eŋŋaano bw'etegwa mu ttaka n'efa, ebeerera awo yokka; naye bw'efa, ebala emmere nnyingi.
- Yokaana - John 15:2 Buli ttabi eriri mu nze eritabala bibala, aliggyawo: na buli eribala ebibala alirongoosa, lyeyongerenga okubala.
- Yokaana - John 15:4 Mubeere mu nze, nange mu mmwe. Ng'ettabi bwe litayinza kubala bibala lyokka, bwe litabeera mu muzabbibu, bwe kityo nammwe temuyinza, bwe mutabeera mu nze.
- Abaruumi - Romans 6:13 so temuwangayo bitundu byanmwe eri ekibi okubanga eby'okukoza obutali butuukirivu; aaye nwewengayo eri Katonda, ng'abaamu abaava mu bafu, n'ebitundu byammwe okubanga eby'okukoza butuukirivu eri Katonda.
- Abaruumi - Romans 12:1, 2 Kyenvudde mbeegayirira, ab'oluganda, olw'okusaayi: kwa Katonda, okuwangayo emibiri gyammwe, ssaddaaka ennamu, entukuvu, esanyusa Katonda, kwe kuweereza kwammwe okw'amagezi. So temufaananyizibwanga ng'emirembe gino: naye mukyusibwe nga olw'okufuula amagezi gammwe amaggya, mulyoke mukemenga bwe biri Katonda by'ayagala, ebirungi ebisanyusa, ebituufu.
- 2 Abakkolinso - 2 Corinthians 4:16, 17 Kyetuva tulema okuddirira; naye newakubadde omuntu waffe w'okungulu ng'aggwaawo, naye omuntu waffe ow'omunda afuuka muggya bulijjo bulijjo. Kubanga okubonaabona kwaffe okuazitowa, okw'ekiseera ekya kaakano, wongerayongera nnyo okutukolera kidibwa ekizitowa eky'emirembe n’emirembe;
- 1 Abakkolinso - 1 Corinthians10:13 Siwali kukema okubakwata okutali kwa bantu: naye Katonda mwesigwa, ataabaganyenga kukemebwa okusinga bwe muyinza;
- 2 Abakkolinso - 2 Corinthians 10:3, 4 Kuba newakubadde nga tutambulira mu mubiri, tetulwana kugobereranga mubiri (kubanga ebyokulwanyisa eby'entalo zaffe si bya mubiri, naye bya maanyi eri Katonda olw'okumenya ebigo);
- 2 Abakkolinso - 2 Corinthians 12:9, 10 N'aŋŋamba nti Ekisa kyange kikumala: kubanga amaanyi gange gatuukiririra mu bunafu. Kyennaavanga nneenyumiriza n'essanyu eringi olw'eby'obunafu bwange, amaanyi ga Kristo galyoke gasiisire ku nze. Kyenva nsanyukira eby'obunafu, okugirirwanga eky'ejo, okwetaaganga, okuyigganyizibwanga, okutegananga, okulangibwanga Kristo: kubanga bwe mba omunafu, lwe mba ow'amaanyi.
- Abafiripi - Philippians 1:6 nga ntegeeredde ddala kino ng'oyo eyatandika omulimu omulungi mu mmwe aligutuukiriza okutuusa ku lunaku lwa Yesu Kristo:
- 1 Timoseewo - 1 Timothy 6:12 Lwananga okulwana okulungi okw'okukkiriza, nywezanga obulamu obutaggwaawo, bwe wayitirwa, n'oyatula okwatula okulungi mu maaso g'abajulirwa abangi.
- 2 Timoseewo - 2 Timothy 2:3 Bonaboneranga wamu nange ng'omulwanyi omulungi owa Kristo Yesu.
- Yakobo - James 1:2, 3 Mulowoozenga byonna okuba essanyu, baganda bange, bwe munaagwanga mu kukemebwa okutali kumu; nga mutegeera ng'okugezebwa kw'okukkiriza kwammwe kuleeta okugumiikiriza.
- Yakobo - James 4:7 Kale mujeemulukukirenga katonda; naye mulwanenga ne Setaani, naye anaabaddukanga.
- 1 Peetero - 1 Peter 1:6, 7 Obwo bwe mujagulizaamu, newakubadde nga mwanakuwazibwa mu kukemebwa okutali kumu akaseera akatono kaakano, oba nga kibagwanira, okugezebwa kw'okukkiriza kwammwe okusinga omuwendo ezaabu eggwaawo, newakubadde ng'egezebwa mu muliro, kulyoke kulabike okuleeta ettendo n'ekitiibwa n'okugulumizibwa Yesu Kristo bw'alibikkulibwa:
- 1 Peetero - 1 Peter 4:12, 13 Abaagalwa, temwewuunyaaga olw'okwokebwa okuli mu mmwe, okujja gye muli olw'okubakema, ng'abalabye eky'ekitalo: naye, kubanga mussa kimu mu bibonoobono bya Kristo, musanyukenga; era ne mu kubikkulibwa kw'ekitiibwa kye mulyoke musanyuke n'okujaguza.
- Zabbuli - Psalms 40:3 Era n'oluyimba oluggya alussizza mu kamwa kange, kwe kutendereza Katonda waffe: Bangi abanaalabanga, ne batya, Ne beesiga Mukama.
- Ezekyeri - Ezekiel 36:26 Era ndibawa n'omutima omuggya, ne nteeka omwoyo omuggya munda mu mmwe: era ndiggya omutima ogw'ejjinja mu mubiri gwammwe ne mbawa omutima ogw'ennyama.
- Abaruumi - Romans 6:4 Kyetwava tuziikibwa awamu naye mu kubatizibwa okuyingira mu kufa: nga Kristo bwe yaztialazibwa mu bafu olw'ekitii bwa kya Kitaawe, bwe tutyo naffe tutambulirenga mu bulamu obuggya.
- 2 Abakkolinso - 2 Corinthians 5:17 Omuntu yenna bw'aba mu Kristo kyava abeera ekitonde ekiggya: eby'edda nga biweddewo; laba, nga bifuuse biggya.
- Abaefeeso - Ephesians 4:23, 24 era okufuuka abaggya mu mwoyo ogw'ebirowoozo byammwe, okwambala omuntu omuggya, eyatondebwa mu kifaananyi kya Katonda mu butuukirivu ne mu butukuw obw'amazima.
- Abafiripi - Philippians 3:13, 14 Ab'oluganda, sseerowooza nze nga mmaze okukwata: naye kimu kye nkola, nga nneerabira ebyo ebiri ennyuma, era nga nkununkiriza ebyo ebiri mu maaso, nduubirira okutuuka awawakanirwa awali empeera ey'okuyita kwa Katonda okwa waggulu mu Kristo Yesu.